הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 58, 2016-10-31 09:45

סתיו שפיר: בוקר טוב לכולם.

סתיו שפיר: אני פותחת את דיון הוועדה.

סתיו שפיר: אני מודה לכם מאוד על שהגעתם לכאן ועשיתם את הדרך הארוכה מהצפון ועד לכנסת, מאוד חשוב שתהיו פה בימים אלה, גם היום וגם בימי התקציב האלה, מאחר שלנו יש משימה והיא למצוא לאן נעלמו 18 מיליארד שקלים שהובטחו לתכנית לחיזוק הצפון, הובטחו כבר לפני יותר משנה וחצי, אבל משום מה נעדרים לחלוטין מתקציב המדינה.

סתיו שפיר: בחודשים האחרונים אנחנו פנינו בשאילתות ובבקשות רבות למשרד ראש הממשלה, למשרד הכלכלה ולמשרד הנגב והגליל על מנת להבין מה קרה לכספים האלה ולאן הם נעלמו, איך ייתכן שאפילו לא שקל אחד מהתכנית לחיזוק הצפון נמצא בתקציב המדינה.

סתיו שפיר: אנחנו כולנו יודעים גם מה ההשלכה של הדבר הזה.

סתיו שפיר: אם הכסף לא ייכנס לתקציב המדינה הנוכחי זה אומר שעכשיו לא רק שנתיים, מאחר שמדובר בתקציב דו שנתי, אחר כך יש שנת בחירות, זה אומר שיכול להיות שארבע שנים הכסף שהובטח לא יגיע לצפון.

סתיו שפיר: עוד ארבע שנים של מערכת בריאות שהיא חלשה יותר מבכל מקום אחר כמעט בארץ, של תוחלת חיים יותר נמוכה מתוחלת החיים במרכז, של גישה ארעית ונמוכה לשירותי רווחה ולשירותי בריאות, של מערכת תחבורה ציבורית חלשה יותר שגורמת לתיכוניסטים ולסטודנטים וגם למבוגרים יותר לעמוד ולעצור טרמפים ולסכן את ביטחונם האישי, במקום לנסוע בצורה נורמלית בתחבורה ציבורית.

סתיו שפיר: נשאל אחר כך את מי שהגיע לכאן הבוקר בתחבורה ציבורית איך הייתה הדרך.

סתיו שפיר: מכללה שמחכה להפוך לאוניברסיטה, אבל זה לא קורה, ועדיין לא מקבלת את התקציב הראוי.

סתיו שפיר: תעסוקה, שגורמת לצעירים רבים שמגיעים לצפון או שחוזרים לצפון שלא להיות מסוגלים למצוא שם עבודה ובסופו של דבר ללכת ולחפש עבודה במרכז.

סתיו שפיר: הדבר הזה הוא בלתי אפשרי והוא בלתי נסבל.

סתיו שפיר: מהשאילתות שאנחנו שלחנו לממשלה ראוי לציין שרק משרד אחד הגיב, רק השר דרעי, והוא אמר לנו משהו שאני מוכרחה להגיד שנשמע מאוד תמוה, הוא הסביר לנו שאכן הובטחה התכנית הגדולה, אחר כך בדיונים בינו לבין האוצר סוכם על סכום קטנטן מתוך התכנית, של 800 מיליון שקלים בלבד, הסכום הזה סוכם בין משרדו לבין אגף התקציבים, אבל כשהוא פתח את התקציב הוא גילה שגם הסכום הזה נעלם.

סתיו שפיר: מאז, לטענתו, כך נאמר בשאילתה, לא הצליחו ליצור קשר בין משרדו ובין אגף התקציבים.

סתיו שפיר: לא צריך להכביר במילים איך הדבר הזה נשמע.

סתיו שפיר: זה נשמע כמו ממשלה שלא רוצה באמת לנהל תקציב, שלא רוצה לקבל החלטות.

סתיו שפיר: אנחנו ראינו את ישיבות הממשלה שנערכו בגולן ובהן הבטחה מראש הממשלה על כך שהוא הולך להפוך את הגליל והגולן למרכז החדש של מדינת ישראל, לחסל את המושג פריפריה, אבל הבטחות בצד, אף שקל לא הגיע לשם.

סתיו שפיר: אני אומר לכם גם בנימה אישית.

סתיו שפיר: אם הממשלה הזאת הייתה משקיעה רבע מהאנרגיה שמושקעת עכשיו ב-40 משפחות בעמונה, אם היא הייתה משקיעה אותם בתושבי הצפון, המצב היה כבר נראה אחר לחלוטין מהמצב הקיים היום.

סתיו שפיר: אנחנו נפתח את הישיבה הזו שלא בדרך הרגילה מחברי הכנסת, אלא דווקא מתושבי הצפון, מראשי הערים ואנשי המועצות המקומיות, מהסטודנטים ומהפעילים החברתיים.

סתיו שפיר: רק לפני כן אני אאפשר ליושב ראש האופוזיציה, בוז'י הרצוג, שכיבד אותנו בנוכחותו היום, לומר כמה מילים, כי הוא מוכרח לצאת מיד אחר כך.

סתיו שפיר: אחר כך נעבור לתושבים ומשם נמשיך.

יצחק הרצוג: תודה רבה, גברתי היושבת ראש.

יצחק הרצוג: אני פשוט חייב להיות בעשר אצל יושב ראש הכנסת, מתחילים את המושב וזו הישיבה שאיתה אנחנו מתאמים את כל מה שיהיה היום ובהמשך החודשים הקרובים.

יצחק הרצוג: קודם כל תודה רבה לך, חברת הכנסת שפיר, היוזמה הזאת ברוכה, היא באה בעתה.

יצחק הרצוג: למי שלא מכיר, הוועדה הזו כבר קוצרת הרבה מאוד יבול בעבודה מאוד אינטנסיבית, בהובלתה של חברת הכנסת שפיר, כיוון שהיא באה ודורשת לדעת מידע שמוסתר מן הציבור.

יצחק הרצוג: המידע שאנחנו נעסוק בו היום, לכאורה הוא נראה סכום שהיינו צריכים לדעת לאן הוא הלך, 18 מיליארד, תשובות אין כבר כמעט שנתיים.

יצחק הרצוג: אני מברך את ראשי הרשויות שנמצאים כאן, את ידידי שלמה בוחבוט, ראש עיריית מעלות, שמוביל את המאבק הזה בצורות שונות - - -

שלמה בוחבוט: אני לא מוביל, מי שמוביל זה אלי מלכה.

יצחק הרצוג: מיד, מיד, המאבק ההיסטורי.

יצחק הרצוג: נמצא איתנו אלי מלכה, ראש המועצה האזורית גולן, ויורם ישראלי, ראש המועצה האזורית מטה אשר, גיורא זלץ, ראש המועצה האזורית גליל עליון ובני בן מובחר, ידידנו, מבואות חרמון.

יצחק הרצוג: ומי שלא ציינתי עוד, אני מתנצל, חברות וחברי כנסת.

יצחק הרצוג: באנו להזדהות עם מאבק אמיתי, שאני חושב שסתיו כימתה אותו ישר.

יצחק הרצוג: אם זה היה נוגע לבית אחד ביישוב מחוץ לגושים העולם היה מתהפך, הממשלה הייתה מתפרקת, הכול רק כדי להשלים את המשימה.

יצחק הרצוג: פה, הצפון, שהוא חלק חיוני מרכזי במדינת ישראל, בעוצמתה וביכולותיה, מרומה, פשוט מרומה, מולך שולל, משטים בו שוב ושוב במין עקרונות, הממשלה מחליטה על עקרונות, שום דבר מזה אנחנו לא רואים בתקציב ולכן מטרת הדיון הזה היא להביא תוצאה אמיתית לגבי התקציב.

יצחק הרצוג: אז אני מאחל לכולכם בהצלחה ושנתראה גם עם תוצאה.

יצחק הרצוג: תודה רבה.

סתיו שפיר: תודה רבה לחבר הכנסת הרצוג.

סתיו שפיר: אני אפתח מלבקש מתושבת ילידת קרית שמונה ותושבת קרית שמונה עכשיו, שחזרה לשם אחרי כמה שנים במרכז ביחד עם בן זוגה, לספר לנו קצת על הקשיים של אנשים צעירים בשובם לחיות בצפון ולנסות לבנות שם את חייהם.

סתיו שפיר: אחר כך נחלק את זה, חבר כנסת ומוזמן.

סתיו שפיר: איפה נמצאת גל?

סתיו שפיר: בבקשה.

<גל-קרית שמונה: בוקר טוב לכולם.

<גל-קרית שמונה: אני שמחה להיות כאן ותודה.

<גל-קרית שמונה: שמי גל, אני נולדתי וגדלתי בקרית שמונה, למדתי במרכז הנדסה כימית ולפני חצי שנה אני ובן זוגי החלטנו שהמקום הנכון עבורנו לגדול, להתפתח ולגדל את משפחתנו הוא בצפון.

<גל-קרית שמונה: אנחנו מקימים את ביתנו בקיבוץ שניר ואנחנו מאוד גאים על כך.

<גל-קרית שמונה: עם זאת יש קשיים והרבה.

<גל-קרית שמונה: אני מהנדסת כימיה במקצוע שלי ואני לא עובדת במקצוע שלי.

<גל-קרית שמונה: אני נוסעת כל בוקר בין שעה וחצי לשעתיים כדי להגיע לעבודה שהיא לא במקצוע שלי, כי אין לי בררה אחרת.

<גל-קרית שמונה: המון המון זמן חיפשתי עבודה, עוד כשהייתי במרכז, פשוט אין.

<גל-קרית שמונה: ביחד עם זאת יש גם את כל עניין הבריאות.

<גל-קרית שמונה: פשוט אין, וזה לא משנה מה יאמרו, אין שירותי בריאות נאותים בצפון.

<גל-קרית שמונה: אין.

<גל-קרית שמונה: אני חולה כרונית, יש לי מחלה שנקראת לופוס, כדי לקבל טיפול אני צריכה לנסוע לעפולה, שעה וחצי הלוך וחזור במקרה שאין פקקים.

<גל-קרית שמונה: למה אני?

<גל-קרית שמונה: בחורה צעירה שתרמה למדינה, שהקדישה מזמנה, לא רק אני, כולנו, צריכה להתפשר על החיים שלי?

<גל-קרית שמונה: אני רוצה לקבל את האחריות על החיים שלי כדי לחיות אותם כראוי.

<גל-קרית שמונה: מה שמגיע לתושבי המרכז מגיע גם לי, מגיע לי לקבל את שירותי הבריאות הכי טובים, ומגיע לי לקבל את שירותי התעסוקה הכי טובים, כי מגיע לי, כי למדתי וזה מגיע לי בדיוק כמו שזה מגיע לאנשים שחיים במרכז.

<גל-קרית שמונה: זה אני, באופן אישי, הסיפור שלי.

<גל-קרית שמונה: בנוסף חשוב לי לומר עוד משהו בנוגע לאונקולוגיה.

<גל-קרית שמונה: האם אתם יושבים שבצפון המקום הכי קרוב לקבל טיפול אונקולוגי זה ברמב"ם?

<גל-קרית שמונה: זה נשמע לכם הגיוני?

<גל-קרית שמונה: זה נראה לכם הגיוני שאנשים צריכים לנסוע שעה וארבעים, שעתיים, כדי לקבל טיפול?

<גל-קרית שמונה: אנשים שעוברים כימותרפיות והקרנות ובסופו של דבר אנחנו גם מתים יותר.

<גל-קרית שמונה: הראינו שאנחנו מתים כפול שניים מהאנשים במרכז.

<גל-קרית שמונה: אני תושבת בדיוק כמו שהאנשים הם תושבים במרכז ומגיע לי לקבל טיפולים, מגיע לי בית חולים נורמלי, מגיע לי שירותי תעסוקה, מגיע לי תרבות, מגיע לי לקום בבוקר ולהגיד 'אני רוצה ללכת לראות סרט', אני לא צריכה לנסוע בשביל זה שעתיים נסיעה.

סתיו שפיר: תודה רבה, גל, תודה רבה על השיתוף.

סתיו שפיר: אלי מלכה, שמוביל את המאבק בשם המועצות - - -

<אלי מלכה: אנחנו קבוצה גדולה של - - -

סתיו שפיר: חבורה גדולה מאוד.

סתיו שפיר: בבקשה, כמה מילים.

<אלי מלכה: אני ראשית באמת רוצה להודות לך, גברתי היושבת ראש, על היוזמה לכנס את הדיון הזה, לחברי הכנסת שהגיעו, ובעיקר לפתיח הכול כך מדויק, שגם כשאנחנו מכירים אותו, כל פעם שאנחנו שומעים אותו מחדש אנחנו מבינים כמה נכון היה לקבל את ההחלטה לצאת למאבק הזה.

<אלי מלכה: כשאני בא לוועדת השקיפות, במקרה הזה, הייתי מנסה לקחת את זה למקום לא של גילוי ושקיפות לאן הולכים התקציבים לתכנית צפון, אלא איך קרה שחבל ארץ כל כך אסטרטגי וחשוב למדינה הוא שקוף.

<אלי מלכה: פשוט לא רואים אותו.

<אלי מלכה: ועדת שקיפות צריכה לדון כאן איך קרה שבאמת אזור שהרבה מאוד שנים הוזנח ולא טופל ומעולם לא נעשתה תכנית אסטרטגית לאומית משמעותית שמציבה אתגרים אמיתיים על ידי הממשלה, לאן לוקחים את חבל הארץ הזה, איך מפתחים אותו, איך מייצרים שם מקומות תעסוקה איכותיים, איך גורמים לזה שזוגות צעירים שיכולים ורוצים לגור בגליל נשארים בגליל.

<אלי מלכה: לעומת זאת זה שקוף לגמרי בעיני הממשלה, זה שקוף לגמרי בעיני המשרדים הרלוונטיים שאמורים לעשות את התכנית ואמורים לפתח את האזור הזה.

<אלי מלכה: מרגע שהבנו שאנחנו שקופים, גם האזור וגם התושבים, קיבלנו כולנו, ובאמת כולנו, אני לא אומר את זה כדי לחלק פה קרדיטים, קבוצה מאוד גדולה של ראשי רשויות מהגליל המערבי, מהגליל המרכזי ומהמזרחי, שאנחנו לוקחים את האחריות על האזור שלנו, שאנחנו לא ניתן למצב הזה להימשך ולכן גם ישבנו וגיבשנו תכנית משמעותית, כל אחד מהאזורים האלה, תכנית אסטרטגית איך מפתחים את האזור ואיך מסירים את השקיפות של האזור הזה מעיני הממשלה ומביאים את הנושא הזה לסדר היום.

<אלי מלכה: אני אומר את זה כי יש פה הזדמנות גדולה, לא רק לנו, זאת הזדמנות למדינה, לייצר תכנית שמפתחת חבל ארץ שלם, שכולנו אוהבים אותו, שהוא באמת ירוק ושם כולם אוהבים לעשות את החופשה שלהם, אבל גם את זה נאבד אם לא נפתח את האזור הזה.

<אלי מלכה: לכן, אל"ף, אני מודה לך על הדיון הזה, וכמובן צריך לא להניח לזה, גם בהיבט של התקציבים, אבל גם איך קרה שאנחנו שקופים, אחרי כל כך הרבה שנים, כשתושבים רבים, כולל זוגות צעירים, עמדו שם באתגרים מאוד מורכבים.

<אלי מלכה: תודה.

סתיו שפיר: תודה רבה, אלי.

סתיו שפיר: ואכן תוספת חשובה לוועדת השקיפות, לעסוק גם בשקיפות של מידע וגם באנשים שקופים.

סתיו שפיר: אנחנו נעשה קצת זיג זג בין חברי הכנסת וראשי הרשויות והפעילים החברתיים והסטודנטים.

סתיו שפיר: תוך כדי אני גם רוצה לקבל את תשובותיהם, זו הסיבה שהתכנסנו כאן היום, של משרד האוצר, שנמצאים איתנו כאן ושל משרד הנגב והגליל, שאחראי על המשימה הזו עכשיו.

סתיו שפיר: צריך לציין שמשרד ראש הממשלה, שהוזמן לדיון, לפחות ככל הידוע לי עכשיו, סירב להגיע לדיון, אלא אם אופתע ואגלה שהנציגים נכנסו לפה כרגע.

סתיו שפיר: אז לא נופתע.

סתיו שפיר: מעבר לעובדה שזה לא חוקי שלא להגיע, עובדי מדינה, לוועדת הכנסת שמזמנת אותם, ומעבר לעובדה שמשרד ראש הממשלה גם לא הגיב לשאילתות שנשלחו בעניין, קשה מאוד שלא להפנות את תשומת הלב לעובדה הזאת.

סתיו שפיר: נראה שאתם, תושבי הצפון, מעוררים חשש ופחד ממי שאמורים למסור את התשובות האלה כאן.

סתיו שפיר: נתחיל מחברי הכנסת ואחר כך זיג זג עם התושבים.

סתיו שפיר: נתחיל מאראל מרגלית - - -

יפעת שאשא ביטון: איך זה קורה?

יפעת שאשא ביטון: סליחה, עם כל הכבוד - - -

סתיו שפיר: אל תדאגי, תורו של כל אחד יגיע.

יפעת שאשא ביטון: אנחנו ראינו את הסדר שבו נכנסו האנשים ויש פה הרבה דברים שצריך לדייק אותם, אני ממש אשמח אם אנחנו נהיה קצת יותר - - -

סתיו שפיר: הכול פה יהיה בסדר, הסיבה היא ש - - -

יפעת שאשא ביטון: עם כל הכבוד, אני מבינה מי מוביל את המחאה ומי לוחץ עליה, אבל אני מבקשת שתהיה פה הוגנות - - -

סתיו שפיר: הסיבה היא שיש פה אנשים שתרמו רבות - - -

שלמה בוחבוט: יפעת, מי שמוביל את המחאה זה ראשי הערים.

שלמה בוחבוט: זה לא מפלגות, זה חוצה מפלגות - - -

יפעת שאשא ביטון: לא, אני יודעת מי - - -

סתיו שפיר: חבל לבזבז את הזמן, כולם יקבלו את רשות הדיבור.

סתיו שפיר: הכול בסדר, תירגעו.

סתיו שפיר: בבקשה, כולם בקצרה, כדי שיהיה לנו זמן לכולם.

אלעזר שטרן: אני חושב שיפעת צודקת, אני רק רוצה להגיד דבר אחד - - -

סתיו שפיר: אלעזר, חבל, כולם יקבלו את רשות - - -

יפעת שאשא ביטון: זה מוכיח פשוט את הסינדרום שקורה פה ואנחנו תיכף נפוצץ את כל הבועה הזו ונשים את הדברים על השולחן.

סתיו שפיר: אנחנו נשמח לשמוע את הכול.

סתיו שפיר: הדבר שלי הכי חשוב לשמוע פה זה את משרד האוצר ולקבל ממנו תשובות.

אלעזר שטרן: אם אנחנו צריכים להיות כיסוי למפלגת העבודה, נעמוד לתמונה.

יפעת שאשא ביטון: את יכולה גם לשמוע אותי, יש לי הרבה דברים לחדש ולומר וגם לחדד לגבי הדברים שנזרקו כאן.

סתיו שפיר: בבקשה, מצוין, אני אשמח.

יפעת שאשא ביטון: והגיע הזמן.

יפעת שאשא ביטון: אנחנו יושבים במקום רציני, יושבים - - -

סתיו שפיר: יפעת, את כתושבת הצפון, מאוד מאוד חשוב לכולנו לשמוע אותך.

יפעת שאשא ביטון: וכמי שמעורבת בתהליך.

סתיו שפיר: וזה מיד יקרה.

סתיו שפיר: בבקשה, בקצרה.

אראל מרגלית: בסדר גמור.

אראל מרגלית: קודם כל אני רוצה להודות לראשי הרשויות שמובילים את המאבק, לשלמה בוחבוט, יושב ראש אשכול גליל מערבי, לאלי מלכה, יושב ראש האשכול של הגליל המזרחי, לגיורא זלץ, שנמצא כאן לבני בן מובחר - - -

סתיו שפיר: אפשר לוותר על התודות.

אראל מרגלית: לא, אבל האנשים האלה מובילים את זה הרבה מאוד זמן.

אראל מרגלית: ליורם ישראלי ולנסים מלכה, שאני לא רואה אותו פה.

אראל מרגלית: אני חייב לומר שהתהליך הזה של התכנית, זה לא רק ראשי הרשויות, זה גם ראשי הרשויות, אבל זה גם אתם, משרדי הממשלה, מיכל פינק, ממשרד הכלכלה, ויחד איתה ויחד עם החברים שלה, הם עבדו על זה, עבדנו על זה ביחד, גם אלה שתרמו מבחוץ ופשוט יש תכנית רצינית ביותר שגובשה על ידי ראשי הרשויות, על ידי אנשים מהמגזר העסקי שתרמו, על ידי ראשי המכללות, על ידיכם, במשרדי הממשלה שלקחו את זה ושמו את זה בתור מכלול של תכנית אסטרטגית ופשוט כרגע צריך לצאת לדרך וחייבים להכניס את זה לתוך התכנית הלאומית.

אראל מרגלית: שירה, יש לי הרבה הערכה אלייך, אנחנו היינו בכל מיני מצבים אחרים של עסקים קטנים וראיתי אותך פועלת מהרגע להרגע ואני יודע שהמסגרת שבה את יכולה לפעול והסמכות שלך היא בתוך מסגרת מסוימת, אבל אני חייב לומר, אלה ראשי רשויות שעבדו עם הממשלה, שבמשך הרבה מאוד זמן הגליל העליון, הגליל המזרחי, לא רוצה טובות, הוא רוצה להביא מערכת תעסוקה רצינית לצעירים שלו, בכל המכללות שלו ובכל המכלול שלו, בנושאים חדשים שמדינת ישראל עוד לא עשתה ברמה העסקית, שמחברים בין חקלאות ומזון ורפואה.

אראל מרגלית: הגליל המערבי יכול להיות ההאב של מדינת ישראל, לתעשייה 4.0, מה שהם עושים שם בתחום המתכת ובתחום הרובוטיקה לא עושים בשום מקום במדינת ישראל.

אראל מרגלית: ביחד עם כרמיאל ואורט בראודה הם יכולים להביא פה תכנית ענקית.

אראל מרגלית: רוצים לא קבצנות, רוצים להביא משהו גדול למדינת ישראל.

אראל מרגלית: זה לא שאנחנו נותנים לגליל, הגליל נותן לנו, הגליל נותן לנו דברים שאי אפשר לתת במקומות אחרים במדינת ישראל.

אראל מרגלית: יש שם את הכישרון.

אראל מרגלית: אני רואה את אופיר יחזקאלי ואני רואה את החבר'ה הצעירים ואני רואה כמה מהם חזרו לצפון, אני רואה שנולדים להם ילדים והם מקימים שם את הבית שלהם.

אראל מרגלית: אני רואה את החבר'ה הצעירים, הבת שלי גמרה את תל חי, אני גדלתי בכרמיאל רוב החיים שלי.

אראל מרגלית: אנשים רוצים להקים את החיים שלהם, הם לא פחות מוכשרים מהאנשים שהלכו לבינתחומי בהרצליה, הם לא פחות מוכשרים משום מקום אחר בארץ.

אראל מרגלית: יש תכנית, היא כבר קוצצה וכבר לקחו, כל אזור מגיש תכנית משלו והם עושים את זה ביחד.

אראל מרגלית: זה הזמן, כי אם לא יהיה עכשיו אנחנו נלך ל-2020 והגליל יישאר מאחור.

סתיו שפיר: תודה רבה.

סתיו שפיר: אני רוצה לבקש מעוד תושבת ואחר כך אני אחזור שוב לחברי הכנסת.

סתיו שפיר: בת אל שלום.

סתיו שפיר: גם כן תושבת הצפון ששבה אל הצפון ומחפשת שם תעסוקה.

<בת אל שלום: בוקר טוב לכולם.

<בת אל שלום: קוראים לי בת אל שלום, אני חברת תנועת שינוי כיוון, אני עדיין לא חזרתי לצפון, אני מחפשת את דרכי צפונה, אני בת קרית שמונה, נולדתי, גדלתי, כל החיים שלי אני עוסקת בתחומים של פריפריה מרכז, חינוך ורווחה, גם מרחוק.

<בת אל שלום: בשבע השנים האחרונות יצאתי ללמוד, גרתי כאן בירושלים חמש שנים, בשלוש השנים האחרונות אני גרה במרכז, עובדת בעבודה טובה, מרוויחה היטב, אבל אני לא מרגישה בבית.

<בת אל שלום: אני ובן זוגי נורא נורא רוצים לחזור, מבחינתנו מחר בבוקר.

<בת אל שלום: אנחנו לא רוצים לחזור ממקום של פשרה, אלא מתוך מקום של מצוינות, ככה אנחנו חיים את החיים שלנו ואנחנו חושבים שגם האנשים שבצפון הם אנשים מצוינים ואנחנו רוצים להשתייך לקהילה הזו, לקהילה של אצבע הגליל, אבל באמת מתוך מקום של מצוינות, של שייכות, של עשייה פורצת דרך, בכל התחומים.

<בת אל שלום: הצפון צריך להיות המוביל בחינוך, ברווחה, בחינוך, בתרבות בתעסוקה, ואנחנו רחוקים מזה.

<בת אל שלום: אני חושבת שיש פה היום הזדמנות שלא נראתה.

<בת אל שלום: אני לא זוכרת הרבה מאוד שנים בשלות כזו ושיתוף פעולה של מועצות אזוריות בצפון, של אזרחים, של מאבק אזרחי שמגיע מלמטה וכל מה שאנחנו מבקשים, יחד עם שינוי כיוון, יחד עם המועצות האזוריות ויחד עם כל מי שפועל, בלי קשר לשיוך מפלגתי או כל דבר אחר.

<בת אל שלום: יש לנו פה הזדמנות, בואו ניקח את הצפון קדימה.

<בת אל שלום: ואם זה לא יקרה עכשיו זה לא יקרה.

<בת אל שלום: בלי תירוצים, בלי משחקים פוליטיים, יש פה הזדמנות לכולם, אופוזיציה וקואליציה, לעשות צעד שהוא יוצא דופן, חדש ובאמת באמת זו זכות, זו לא איזו שהיא טובה.

<בת אל שלום: אנחנו לא רוצים קצת מאותו דבר, אנחנו לא רוצים את הטפטופים, אנחנו רוצים תכנית וקיימת תכנית אסטרטגית שראשי המועצות ישבו עליה וכתבו אותה והיא ראויה להערכה וצריך לשים אותה בפרונט.

<בת אל שלום: זה משהו שבאמת לא היה פה הרבה מאוד שנים ויש פה הזדמנות.

<בת אל שלום: אם הממשלה לא תיקח את זה ותחבק את הדבר הזה אנחנו נפסיד, מדינת ישראל תפסיד, לא עכשיו, לעשרות השנים הקרובות.

<בת אל שלום: גם אני באופן אישי, כמי שלא תראה את הבית שלו בצפון ואני מניחה שעוד רבים ואחרים וטובים.

סתיו שפיר: תודה.

סתיו שפיר: כולנו נפסיד, תודה רבה.

סתיו שפיר: עוד תושבת קרית שמונה וחברת כנסת, יפעת שאשא ביטון.

יפעת שאשא ביטון: תודה רבה, כבוד היושבת ראש.

יפעת שאשא ביטון: אני ברשות

יפעת שאשא ביטון: כם רוצה לחדד כמה דברים שעלו כאן על השולחן וגם קצת לעשות סדר בשיח.

יפעת שאשא ביטון: אני שמחה שאנחנו נמצאים עכשיו במקום רציני שבו אם רוצים לדבר ברצינות אז גם הדברים צריכים להיות כמו שהם על השולחן, אבל אני אתחיל בסיפא.

יפעת שאשא ביטון: אין שאלה ואין ספק שצריכה להיות תכנית לגליל, נקודה.

יפעת שאשא ביטון: אני חושבת שכולנו מסכימים לגבי הנושא הזה.

יפעת שאשא ביטון: אני אומרת על תכנית לגליל ואני מדגישה גליל, כי אני רוצה לספר לך משהו.

יפעת שאשא ביטון: כשהתחילה המחאה דיברו על תכנית הצפון, כולם רצו את תכנית הצפון ובאיזה שהוא שלב הגעתי לראשי המחאה וגם לחלק מראשי הרשויות ואמרתי 'תגידו, אתם בטוחים שאתם רוצים את תכנית הצפון?

יפעת שאשא ביטון: ' כי הגליל נמצא שם כמעט בקושי ואני חושבת שהגיע הזמן להגדיר מחדש כאן

יפעת שאשא ביטון: בכנסת ישראל מה זה צפון ומה זה גליל וכשאנחנו מדברים על גליל זה לא כל הגליל, שכולל את בית שאן ועוד מקומות אחרים, שהם חשובים, אבל יש גם גליל מזרחי שמשום מה כנראה אף פעם אין מספיק זמן להגיע עד אליו.

יפעת שאשא ביטון: ומשם התחלנו בעצם להגדיר מחדש ואני חושבת שגם המחאה שהייתה בשטח התחילה לדבר על העניין של גליל, עם דגש על גליל המזרחי.

יפעת שאשא ביטון: ואני רוצה להריגע אותך, לא נעלמו 18 מיליארד, גם לא דובר על 18 מיליארד.

יפעת שאשא ביטון: זה מספר שעלה במחאה וגם אם אנחנו נלך לשיטתה של - - -

סתיו שפיר: זה החלטת הממשלה.

יפעת שאשא ביטון: לא, שנייה.

יפעת שאשא ביטון: גם אם אנחנו נלך לשיטתה של המחאה זה עדיין 18 מיליארד לתקופה של כמה שנים, זאת אומרת שבכל מקרה אם אנחנו חותכים את זה, זה מספר אחר בתקציב, אבל זה לא רלוונטי.

יפעת שאשא ביטון: מה שרלוונטי זה שהיום, במשך מספר שבועות, יושב צוות בשיתוף של מספר שרים, אגב, כולל השר דרעי, שאת אומרת שאין לו מושג על מה מדובר, כן?

יפעת שאשא ביטון: כולל השר דרעי וכולל השר ליברמן וכולל שר האוצר, כי שר האוצר אמר 'אני לוקח אחריות, אני רוצה להוביל את זה', וזו ההחלטה שנתקבלה בליל התקציב, כשאני נמצאת שם כל הזמן ומזכירה להם, 'חברים, תכנית צפון עם דגש לגליל המזרחי', כשבגליל המזרחי אנחנו לא רוצים לראות עוד פעם ייצור וכל מיני דברים שהם ככה בערך מגיעים, אנחנו רוצים לראות תכנית משמעותית, אנחנו רוצים לראות תכנית לטווח ארוך, אנחנו רוצים לראות תכנית שלא תלויה בי, שאני נמצאת פה היום, או באלי מלכה שהיום נמצא איפה שהוא נמצא או כל אחד מראשי הרשויות, אלא משהו שמסוגל להחזיק את עצמו לטווח הארוך.

סתיו שפיר: אז למה זה לא בתקציב?

יפעת שאשא ביטון: אז אני אומר.

יפעת שאשא ביטון: ראשית, אנחנו עדיין לא יודעים אם זה בתקציב או לא, את נמצאת פה לפניי, את יודעת שמהרגע שאושר התקציב בממשלה ועד שהוא מגיע לאישור בדצמבר בכנסת הוא עובר שינויים.

יפעת שאשא ביטון: אמת?

יפעת שאשא ביטון: אמת?

סתיו שפיר: זה צריך להגיע בשינויים?

סתיו שפיר: למה הממשלה לא כתבה את זה בהצעת התקציב?

יפעת שאשא ביטון: שאלתי אם יש שינויים, אם התקציב כפי שהוא עובר בממשלה ככה הוא עובר בכנסת?

יפעת שאשא ביטון: התשובה היא לא.

יפעת שאשא ביטון: אני צודקת או לא?

סתיו שפיר: למה זה לא נכנס - - -

יפעת שאשא ביטון: זה פעם אחת.

סתיו שפיר: אבל זה ממש אבסורד לומר.

יפעת שאשא ביטון: לא, סתיו, אני רוצה שאנחנו נחדד.

יפעת שאשא ביטון: יושב פה ציבור ששומע כל הזמן הרבה מאוד ספינים והרבה מאוד דברים וכל הזמן דופקים לו בראש כמה לא יהיה - - -

סתיו שפיר: בגלל זה צריך להסתכל על המספרים היבשים וזה לא נמצא שם.

יפעת שאשא ביטון: דבר שני, התקציב יבוא מהמשרדים השונים ששותפים בתכנית ולא רק כאיזה שהוא סעיף תקציבי.

יפעת שאשא ביטון: יכולנו להכניס סעיף תקציבי של כך וכך מיליארדים שישתיקו רגע את העסק, כולם היו עושים כפיים ומה אחר כך?

יפעת שאשא ביטון: אני כבת קרית שמונה יכולה להגיד לך, את יודעת כמה כספים הגיעו אלינו?

יפעת שאשא ביטון: אני לא חושבת שתמצאי זכר למה שהיה שם.

יפעת שאשא ביטון: אם אנחנו לא נעשה תכנית אמיתית בשיתוף של משרדים רבים שייקחו חלק בסיפור הזה ויחזיקו אותה לטווח ארוך בבסיס התקציב, הדבר הזה לא יחזיק מים.

סתיו שפיר: שנתיים לא היה זמן לעבודה על תכנית אמיתית?

יפעת שאשא ביטון: עכשיו בואי נאמר עוד משהו.

יפעת שאשא ביטון: את כל הזמן אומרת שנתיים, אני רוצה לחדש לך גם כאן ואני בטוח לא מחדשת לך.

יפעת שאשא ביטון: מה שאנחנו עושים היום זה לא משהו שאנחנו המצאנו וזה לא משהו שהתחיל בכנסת הנוכחית, אלא זה משהו שאנחנו סוחבים, מה שלא עשו בשנים שלפני כן, באותן שנתיים שאת היית לפניי ולא עשו אותם, היום אנחנו באים ומתעקשים שזה יקרה.

יפעת שאשא ביטון: את יודעת למה?

יפעת שאשא ביטון: כי אנחנו רוצים.

יפעת שאשא ביטון: גם השר כחלון, שהוא בגישה שלי וגם אני שאני נמצאת כל הזמן עם היד על הדופק ומבקשת להגדיר מחדש, גם את הגליל המזרחי - - -

סתיו שפיר: רוצים, רוצים, אבל לא - - -

יפעת שאשא ביטון: לא, אל תגידי - - - סליחה, שנייה, יש פה ציבור שאני מאוד מעריכה.

יפעת שאשא ביטון: קודם כל אני ממש שמחה לראות את תושבי הגליל, אני באתי מקרית שמונה לירושלים ואני מרגישה בבית כי כיף לי לראות אתכם, ויושב פה ציבור שאני חושבת שמגיע לו גם לדעת את האמת.

יפעת שאשא ביטון: לבוא ולהגיד 'לא יהיה', אז בשביל מה אנחנו יושבים כאן?

סתיו שפיר: כדי שיהיה.

יפעת שאשא ביטון: יפה, בשביל שיהיה.

סתיו שפיר: יפעת, אני יודעת שאת שותפה, את לא צריכה - - -

יפעת שאשא ביטון: לא, אבל אני רוצה לסיים.

סתיו שפיר: אני יודעת שאת שותפה ושאת רוצה את התכנית הזאת - - -

יפעת שאשא ביטון: אני רוצה לסיים את הדברים שלי ולומר ככה, אנחנו יושבים כאן כי אנחנו מאמינים שיש תקווה שהדברים יקרו, אחרת לא היינו פה.

יפעת שאשא ביטון: אם אנחנו לא מאמינים לאף אחד, אז בואו נקום ונלך, לא יהיה וזהו.

יפעת שאשא ביטון: אנחנו נמצאים כאן כי עדיין יש תקווה, אנחנו נמצאים כאן כי אנחנו בכל זאת מאמינים שדברים יכולים לקרות, אנחנו נמצאים כאן כי יש צוות שלם של אנשים, וחלקם גם יושב כאן, שנמצא בתוך התהליך, ואנחנו נמצאים כאן כי אנחנו רוצים לראות שזה קורה.

יפעת שאשא ביטון: ולכן אני חושבת שהמחאה לא צריכה להשתתק ואני חושבת שהקול לא צריך לשתוק, הקול כן צריך להישמע, אבל ממקום אחר.

יפעת שאשא ביטון: ממקום של אנחנו נהיה כאן כדי לשמור ולוודא שאכן התכנית הזאת תתממש ולא תתמוסס לנו לקראת התקציב.

יפעת שאשא ביטון: תודה רבה.

סתיו שפיר: אם לא תהיה מחאה גם לא יהיה את זה בתקציב.

יפעת שאשא ביטון: אמרתי, אני לא חושבת שהמחאה צריכה להיות דוממת, אבל היא צריכה להיות כאן כדי שהדברים יקרו.

סתיו שפיר: לכולנו זה חשוב, אין פה בינינו ויכוח, לכולנו זה מאוד חשוב ואנחנו רוצים לראות את זה במספרים.

סתיו שפיר: אני הולכת לפי הרשימה, שלמה בוחבוט ואחר כך אלעזר שטרן ואיל בן ראובן, ואני רוצה לפנות לאגף התקציבים להתחיל להבין מה באמת נכנס לתוך התקציב.

סתיו שפיר: זה החלק המשמעותי ביותר שבשבילו נדרשנו כולנו לכאן.

יפעת שאשא ביטון: נכנס לתקציב כתכנית.

סתיו שפיר: תכנית בלי כסף היא לא תכנית.

שלמה בוחבוט: חברת הכנסת יפעת, לא צריך לכעוס.

שלמה בוחבוט: אנחנו ראשי הרשויות מכל המפלגות - - -

יפעת שאשא ביטון: אני יכולה לכעוס עליכם, אתה יודע שאני לגמרי איתכם.

שלמה בוחבוט: מכל המפלגות, חוצי מפלגות, ואין לנו כל עניין לעשות מזה פוליטיקה.

שלמה בוחבוט: אנחנו חיים בגליל, זה לא רק הגליל המזרחי, כל הגליל, מכרמיאל צפונה.

שלמה בוחבוט: הגליל הוא חבל ארץ מדהים, משרד הבינוי והרשויות המקומיות הולכים לבנות כ-40,000 יחידות דיור.

שלמה בוחבוט: בואו נפרוט 40,000 יחידות דיור שאנחנו רוצים לבני המקום ונקלוט מה צריכים 40,000 איש.

שלמה בוחבוט: הם צריכים כבישים מהירים.

שלמה בוחבוט: אני לא יודע אם אתם זוכרים, אנחנו יצאנו למאבקים - - -

יגאל גואטה: זה קצת יותר מ-40,000 איש, 40,000 יחידות דיור.

שלמה בוחבוט: יותר מ-40,000.

שלמה בוחבוט: אני בא ואומר, כשיצאנו למאבקים פעם ביקשנו מענקי איזון, תנו יותר תקציבים לרשויות.

שלמה בוחבוט: אני מחזיק מסמך ביד, כל מה שכתוב כאן, אני לא רוצה יותר.

שלמה בוחבוט: ראש הממשלה הופיע בוועידת הגליל בעכו לפני כמה חודשים והוא אמר שאנחנו הולכים לתכנית לגליל ותכנית יפהפייה, מפורטת, מדברת על תעסוקה, מדברת על בריאות.

שלמה בוחבוט: רבותיי, אם אנחנו באנו למאבק אנחנו לא באים נגד אף אחד, אנחנו בעד ולא נגד.

שלמה בוחבוט: אנחנו רוצים לעורר את המערכת, את הממשלה, שלא תשכח ואנחנו נפעל מול כל הקואליציה והאופוזיציה שבתקציב הזה תהיה תכנית מסודרת, אנחנו ישבנו גם בכרמיאל, גם בגליל המזרחי, גם בגליל המערבי, קבוצות ראשי ערים עם כל מיני בעלי מקצוע ונתנו תשובה כמעט לכול.

שלמה בוחבוט: אני חושב שכאן נאמרו דברים מאוד חשובים, גם על ידי מרגלית, שהוא מכיר את האזור, אנחנו רוצים לעשות מהפכה שאותם בני המקום - - - רבותיי, כואב הלב, לכל אחד מאיתנו יש ילדים בחוץ, למה הם צריכים להיות בחוץ?

שלמה בוחבוט: למה לא יישארו בעיר שלנו?

שלמה בוחבוט: למה לא יישארו בגליל?

שלמה בוחבוט: תקראו קצת נתונים.

שלמה בוחבוט: חבר'ה, אני לא מבין, אתם חברי כנסת ושרים בממשלה, היום הכול נגיש, האינטרנט, תקראו את הלמ"ס, 48% מערי הפריפריה זה שכר מינימום, זה בושה וחרפה.

שלמה בוחבוט: השכר בגליל, גם נשים וגם גברים, הרבה פחות מאשר במרכז.

שלמה בוחבוט: למה בית חולים נהריה צריך לשרת 600,000 איש בחוסר מיטות, חוסר מתקנים.

שלמה בוחבוט: אני אומר לכם, בושה להיכנס, יש צוות מצוין, מנהל מעולה, רופאים מצוינים.

שלמה בוחבוט: תיכנסו לחדרים של בית החולים - - -

יפעת שאשא ביטון: לכן, זה כתוב, בתקציב כבר יש, בתוך התקציב, במספרים, תלמדו את התקציב ותוכלו לראות, הגדלה של 210 מיטות לזיו, פוריה ונהריה וזה עדיין לא תכנית - - -

שלמה בוחבוט: את רוצה לשמוע?

שלמה בוחבוט: אני רוצה להגיד לך דבר אחד ובזה אני מסיים.

סתיו שפיר: מתוך כמה שצריך להגדיל?

שלמה בוחבוט: אני אמרתי, אנחנו מאוד מעריכים את שר האוצר, אנחנו אוהבים אותו, אני מכיר אותו - - -

יפעת שאשא ביטון: לא, זה לא קשור, זה עדיין לא תכנית מובנית.

שלמה בוחבוט: סליחה, יפעת, אני מכיר אותו עוד מילדות כמעט.

שלמה בוחבוט: זה שר אוצר מצוין ושר הפנים והגליל והנגב מצוין ויש להם את הרצון העז.

שלמה בוחבוט: אנחנו רוצים לראות מספרים בתקציב.

שלמה בוחבוט: אני רוצה להגיד לכם דבר אחד ובזה אני מסיים, מה הבעיה?

שלמה בוחבוט: אתם אומרים שזה בתוך התקציב, אני הצעתי את זה ביום שישי לשר האוצר, תכינו לנו רובריקה, כמה אתם מתקצבים השנה בשוטף, כמה המשרדים, מה קרה?

שלמה בוחבוט: הממשלה יכולה לקבל החלטה שבשנה הזאת 10% מכל משרד הולך לגליל, מהתקציב של המשרדים וברובריקה השלישית מה האוצר נותן תוספתי.

שלמה בוחבוט: מנוי וגמור איתנו שאנחנו מקווים, אני אומר לכם, אנחנו לא אוהבים לעשות מאבקים, לעלות לירושלים תמיד זה טוב, לראות את הכול, אבל עוד פעם להפגין ולהיאבק, אני מקווה שלא ייתנו לנו.

סתיו שפיר: תודה רבה, שלמה בוחבוט.

סתיו שפיר: אלעזר שטרן, בבקשה, ומיד אחר כך אנחנו עוברים לאגף התקציבים וחוזרים בזיג זג.

אלעזר שטרן: חבריי ראשי הרשויות, תושבי הצפון, גם אנחנו נסענו הבוקר מהגליל.

אלעזר שטרן: יפעת, אני רק רוצה להגיד לך משפט אחד, שהלוואי שהיינו יכולים להאמין, אבל אני פעם ראשונה שאני שומע על נושא כל כך משמעותי למדינת ישראל - - -

יפעת שאשא ביטון: איך פעם ראשונה?

יפעת שאשא ביטון: אתם ישבתם שם - - -

אלעזר שטרן: שנייה, תקשיבי לי.

אלעזר שטרן: אבל אני נתתי לך לדבר?

יפעת שאשא ביטון: לא, אתה אומר פעם ראשונה, אתה - - -

אלעזר שטרן: אני מבין את המגננה שלך.

יפעת שאשא ביטון: לא, אני ממש לא מתגוננת - - -

אלעזר שטרן: אבל תני לי להגיד לך משהו, אני לא מבין את זה - - -

יפעת שאשא ביטון: לא, אתה אומר 'פעם ראשונה שאני שומע על נושא כזה'.

אלעזר שטרן: לא מתאים לך, היית מורה, לא?

יפעת שאשא ביטון: אני עדיין - - -

אלעזר שטרן: אוקיי, אז עוד יותר.

אלעזר שטרן: אבל לא פה, וגם ככה אני מקווה שאת לא מתנהגת בכיתה.

אלעזר שטרן: לפני שמדברים סותמים את הפה?

אלעזר שטרן: אני רוצה להגיד לך משהו, שלא שמעתי על הרבה מאוד נושאים וגם אני פה קצת פחות מסתיו, אבל לא שמעתי שמגישים תקציב ונציגה של שר האוצר אומרת 'תראו את התיקונים שיהיו'.

יפעת שאשא ביטון: לא אמרתי 'תראו את התיקונים', אמרתי - - -

אלעזר שטרן: תגידו, על יהודה ושומרון אמרתם 'תראו'?

אלעזר שטרן: מה זה הדבר הזה?

יפעת שאשא ביטון: סליחה, אתה היית באוצר שנתיים לפנינו והתכנית הזו הייתה על השולחן, למה לא עשיתם כלום?

אלעזר שטרן: למה אתם - - - ככה?

יפעת שאשא ביטון: לא, למה אתה לא עונה על השאלה שלי?

אלעזר שטרן: בגלל שאת לא יודעת איפה הייתי.

יפעת שאשא ביטון: זה לא משנה אתה, המפלגה שלך הייתה פה, היא הייתה באוצר.

סתיו שפיר: די, חבר'ה, אתם הופכים את זה לקרב בין שתי מפלגות המרכז.

יפעת שאשא ביטון: מספיק, חברים.

אלעזר שטרן: למה ההצגות האלה?

יפעת שאשא ביטון: לא, במקום שנתגייס כולנו - - -

סתיו שפיר: זה לא רלוונטי, בסדר.

סתיו שפיר: אלעזר, בבקשה תמשיך, אני רוצה לשמוע את המשרדים.

יפעת שאשא ביטון: לא, צריך גם שהאמת תיאמר.

סתיו שפיר: האמת תיאמר במספרים בסוף, אנחנו תיכף נקבל אותה.

אלעזר שטרן: תני לה להגיד את האמת.

אלעזר שטרן: נו, אמרת את כל האמת שלך.

אלעזר שטרן: מה זה 'האמת תיאמר'?

אלעזר שטרן: איזה - - -באמת, סליחה.

אלעזר שטרן: אני אגיד לכם איפה הבעיה שלנו.

אלעזר שטרן: הבעיה שלנו זה לא השקיפות של המספרים, שיכול להיות שבאמת צריכים איזה שהוא מיקרוסקופ כדי לגלות איפה בסוף הגליל יגיע לאן שאנחנו רוצים שהוא יגיע ואנחנו יודעים שהוא לא מגיע לשם.

אלעזר שטרן: הבעיה שלנו זה עם השקיפות של הערכים, שהכניסו לנו ערכים אחרים בתוך הערכים שאנחנו מכירים.

אלעזר שטרן: אני גדלתי במקום שבו הפריפריה, שבו האנשים שהלכו לגליל, במיוחד אנשים, כמו שאנחנו שמענו פה, הרמה של האנשים, את המכובדות שלהם, והסתכלנו עליהם בהערכה, ועכשיו אנחנו מסתכלים עליהם כמי שבאים לפה ומבקשים טובות מאיתנו.

יפעת שאשא ביטון: ממש לא.

אלעזר שטרן: ולכן מה שאני חושב, הבעיה הקשה שלנו באמת זה שחזון הפך לשרידות.

אלעזר שטרן: זאת אומרת חזון של מדינה הפך לשרידות של ממשלה ולכן התקציב של הגליל לא נמצא במקום הזה.

אלעזר שטרן: חקלאות, אנחנו לא יודעים מה זה, אנחנו יודעים לתרגם חקלאות לכסף.

אלעזר שטרן: חקלאות כבר לא קשורה להתיישבות, והתיישבות לא יכולה להיות בגליל, התיישבות יכולה להיות רק באזור מסוים שלקואליציה זמנית יש בזה עניין.

אלעזר שטרן: ואהבת הארץ, גם זה אני אומר לכם תלוי איפה, הגליל הוא כאילו מבחוץ בעניין הזה.

אלעזר שטרן: ואני רוצה לגלות לכולנו, אנחנו מתנחלים, רק בגליל.

אלעזר שטרן: באנו לשם גם כן מתל אביב, גם לקחנו קרוונים, דרך אגב, והלכנו לגור בגליל, אבל זה כבר כאילו לא נחשב.

אלעזר שטרן: ובשורה התחתונה אני באמת מברך את ראשי הרשויות.

אלעזר שטרן: זה לא עניין מפלגתי ומי שמכיר את האנשים, את ראשי הרשויות שיושבים מסביב לשולחן הזה, הם לא נולדו היום בבוקר מסביב לשולחן הזה.

אלעזר שטרן: בשביל לעשות את אותה תכנית, שגם בוחבוט דיבר עליה ככה, השקיעו הרבה שעות, עם גופים מקצועיים, מתוך הממשלה ומחוץ לממשלה, ועשו תכנית באמת, אני ראיתי איך הם שמים את האגו בצד, איך זה לא משנה מאיזה מפלגה אתה.

אלעזר שטרן: ואני קורא גם לנו, חברי הכנסת, לכבד.

אלעזר שטרן: אתם יודעים מה?

אלעזר שטרן: לא להיות יותר, להשיב להם בדיוק באותה רמה, באותם ערכים שהם פונים אלינו, אתם יודעים מה?

אלעזר שטרן: לא באותם ערכים שהם מדברים, באותם ערכים שהם עושים כבר הרבה מאוד שנים, כל אחד מהם.

אלעזר שטרן: תודה.

סתיו שפיר: איל בן ראובן, ממש במילה.

סתיו שפיר: וזוהיר, חשוב לי שנגיע למשרדים, אז בבקשה, תקצרו.

זוהיר בהלול: זוהיר בחצי מילה, אני יודע, תמיד אני בחצי מילה.

איל בן ראובן: בוקר טוב.

איל בן ראובן: תודה לסתיו ותודה לכל ראשי המועצות.

איל בן ראובן: המבחן של הדיון הזה, כמו כל מה שמתקיים היום ובשבועות האחרונים, הוא במבחן התוצאה ומבחן התוצאה צריך להיות כזה שבתקציב הקרוב שיאושר בזמן הקרוב צריכה להיות תכנית לגליל עם כסף לגליל, שם זה ייבחן.

איל בן ראובן: זאת בעצם המטרה ולכן אני מציע לכולנו להגדיר את המטרה הזאת ועליה כרגע להילחם.

איל בן ראובן: אחר כך ננסה ללמוד לקחים, אבל כרגע זאת המטרה.

איל בן ראובן: הצפון, רבותיי, גם אני גר שם, הוא יעד עליון, הוא יעד מרכזי של החברה הישראלית, נדמה לי שאין היום שאלה בעניין הזה.

איל בן ראובן: אני אומר לכם, אני חבר כנסת היום ואני חושב שממשלת ישראל וכל מי שעוסק בעניין הזה, כאשר אנחנו נצא החוצה היום ונראה את תושבי הצפון שעזבו היום את עבודותיהם ובאים הנה לכנסת, אני חושב שמדינת ישראל, ממשלת ישראל, צריכה להתבייש.

איל בן ראובן: זה מיותר, אין צורך בזה, אין צורך להביא את האנשים האלה, להיפך, ממשלת ישראל הייתה צריכה היום, אתמול, לנסוע לצפון, להיפגש עם בני ועם גיורא ועם בוחבוט ולאסוף את כולם ולהציג את התכנית.

איל בן ראובן: היום, כשבעוד חודש מאושר התקציב.

יפעת שאשא ביטון: האוצר - - -

איל בן ראובן: יפעת, אנחנו פתאום מרגישים כאילו אנחנו משני צדדים, אנחנו צד אחד.

יפעת שאשא ביטון: לא, משני צדדים, עכשיו אני מדברת כבת קרית שמונה, לא כחברת כנסת, רק התעייפתי מהפוליטיקה שעושים כל הזמן על תושבי הגליל.

יפעת שאשא ביטון: אני אומרת לך, אני לא יודעת אם יש - - -

סתיו שפיר: זה פוליטיקה על תושבי הגליל?

סתיו שפיר: לא להכניס את הכסף לתקציב זה פוליטיקה על חשבון תושבי הגליל.

יפעת שאשא ביטון: נו, באמת - - -

איל בן ראובן: יפעת, אני לא מדבר פוליטיקה - - -

יפעת שאשא ביטון: אבל צריך להגיד ביושר שאנחנו נמצאים שם ואנחנו נלחמים ואני אומרת לך שאני גם אמשיך להילחם, יחד עם כל השותפים - - -

סתיו שפיר: יפעת, את כבר קיבלת את רשות הדיבור, מספיק.

איל בן ראובן: זה בסדר גמור, זה לא מלחמה - - -

סתיו שפיר: אנשים פה מדברים, תני להם בבקשה להשלים את הדברים שלהם.

יפעת שאשא ביטון: אבל די, קצת אינטגריטי.

סתיו שפיר: אינטגריטי תשימו בתקציב, תודה.

יפעת שאשא ביטון: אוי נו באמת.

איל בן ראובן: זו לא מלחמה בין קואליציה לאופוזיציה, זו מלחמה של כולנו ביחד וככה אנחנו צריכים לראות את זה.

סתיו שפיר: בדיוק.

איל בן ראובן: יש תכנית במשרדי ממשלה כאלה ואחרים, אצל ראשי המועצות, לקחת את התכנית הזאת ומהר.

איל בן ראובן: אין זמן כרגע, כי במבחן התוצאה, שוב, כל מי שפותח היום את התקציב לא רואה שם את השורות.

איל בן ראובן: השורות האלה כרגע לא נמצאות שם ולכן, בצדק, יש פה כרגע מבחן שאנחנו כולנו מאוד מאוד מוטרדים ממנו וראשי המועצות, בצדק, רצים הנה ומביאים הנה את האנשים.

איל בן ראובן: כמו שאמרתי, אני מתבייש להסתכל להם בעיניים, כי זה מיותר, אין צורך בכך.

יפעת שאשא ביטון: אל תציגו אותם כמסכנים, הם באו כי הם חזקים וכי הם רוצים להשמיע את הקול.

יפעת שאשא ביטון: אני מבקשת שקרית שמונה תוצג כאחת עם עמוד שדרה ולא כי הם מסכנים הם באו.

איל בן ראובן: הם באו כי הם חזקים, אבל את יודעת כמה תושבים בצפון - - - תראי, התמונה של הצפון, כשאנחנו מבקרים בצפון, ביקרתי אצל כולם, התמונה היא יפהפייה, אבל מתחת אנחנו גם מכירים את כל אותם מקומות, יישובים, תשאלי את בני בן מובחר, כמה יישובים אצלו ישנם שאין שם גני ילדים היום, אין שם תינוקות, הבנים לא חוזרים הביתה.

איל בן ראובן: אנחנו שומעים פה את הבנים, זאת התמונה ועל התמונה הזאת אנחנו צריכים לדבר בעניין הזה.

איל בן ראובן: זאת התמונה שצריך לשפר כי אלה האנשים שעושים את הציונות.

איל בן ראובן: אנחנו שגרים שם, הם שגרים שם, אלה האנשים שיוצאים בבוקר לעבודה, יוצאים בבוקר תחת כל האיומים למיניהם.

איל בן ראובן: לא צריך פה לפתח.

איל בן ראובן: למה צריך לבוא לקיבוץ חניתה, איפה יורם ישראלי?

איל בן ראובן: כמו אצל בוחבוט, מקומות שמגן הילדים רואים את הדגלים של חיזבאללה, אבל חניתה לא נמצא בתכנית ההטבות במס.

איל בן ראובן: יש אבסורדים שאנחנו לא רואים אותם וצריך להתמודד איתם בתכנית הזאת.

איל בן ראובן: יש תכנית, צריך לעשות אותה, צריך לקיים אותה, ובאמת אני קורא מכאן, וזה לא עניין של פוליטיקה, כולנו צריכים לעלות צפונה ולהציג את התכנית ולא לשלוח אותם הנה לירושלים.

איל בן ראובן: זה פשוט בושה וחרפה.

יפעת שאשא ביטון: אני גאה בהם שהם פה, לא מתביישת שהם פה.

זוהיר בהלול: אני בחצי מילה אומר כך.

זוהיר בהלול: מוזר שלנוכח כל הקונצנזוס מסביב לשולחן ומעבר לשולחנות האלה, גם בכלל בארץ, שיש צורך קריטי לחזק את הצפון, אנחנו נלחמים בעצם על המובן מאליו.

זוהיר בהלול: למה צריך להילחם על המובן מאליו?

זוהיר בהלול: זה נשמע לי מופרך.

זוהיר בהלול: ואולי באמת כתשובה ללהט שלך, ידידתי היקרה, ד"ר יפעת שאשא ביטון, העובדה שאת אומרת שהתקווה עדיין לא פסה ויש לנו עדיין אפשרות להכניס את התכנית הלאומית לתקציב המדינה.

יפעת שאשא ביטון: אנחנו עובדים על זה, היום בשש יש פגישה על הנושא.

זוהיר בהלול: אבל זה לפחות משקף, העובדה שאנחנו נלחמים על העניין הזה, זה משקף מדיניות, אג'נדה, סדרי קדימויות כל כך שלומיאליים של מדינת ישראל ושל האחראים על המדיניות בממשלת ישראל לצפון, כאילו שהצפון זה משהו מחוץ לתוואי הזמן, זה לא כל כך חשוב להתייחס לצפון.

זוהיר בהלול: ואני באמת שואל שאלת תם, ואל תתקיפו אותי, אנא, ידידי איל דיבר על ציונות, יכול להיות שהציונות בצפון נפגעת מהעובדה שבצפון מתגוררים מעל ל-50% מהאוכלוסייה הערבית, יכול להיות שבשל העובדה שיש יותר מדי ערבים שם אתם נפגעים, תחשבו על העניין.

<קריאה: באיו"ש זה לא - - -

סתיו שפיר: חברים, אני אפנה מספר שאלות לשירה גרינברג ממשרד האוצר, אחר כך גיורא.

סתיו שפיר: אם יש שאלות נוספות, חברים, גם מראשי הרשויות וגם מהפעילים, בבקשה, אנחנו מקיימים פה דיון, אנחנו לא עושים את זה לפי תורות.

סתיו שפיר: לנו מאוד מאוד חשוב לקבל תשובות מדויקות.

סתיו שפיר: השאלות הן מאוד ברורות, קודם כל 18 מיליארד שקלים עברו בהחלטת ממשלה, הייתה על זה הכרזה - - -

יפעת שאשא ביטון: לא, עברה תכנית, לא 18 מיליארד - - -

<שירה גרינברג: אני לא יודעת אם קראת את החלטת הממשלה - - -

סתיו שפיר: את נציגת משרד האוצר?

יפעת שאשא ביטון: אבל לא עברה תכנית, לא היה תקצוב, די ל - - -

סתיו שפיר: יפעת - - -

<שירה גרינברג: לא, אבל ביקשתם להיות מדויקים, אז אני מבקשת שתקראו את החלטת הממשלה, אני לא יודעת אם קראתם, היושבים פה.

סתיו שפיר: שירה, בואי שנייה, אני אמקד - - -

<שירה גרינברג: לא, אבל שאלת ואני רק רוצה לענות.

<שירה גרינברג: לא מופיע הסכום של 18 מיליארד שקלים, זה רק למען הדיוק.

סתיו שפיר: אז אני אגיד לך משהו אחר.

סתיו שפיר: את זוכרת את התמונה הזאת?

סתיו שפיר: את זוכרת?

סתיו שפיר: זאת הייתה מישיבת הממשלה המיוחדת, ראש הממשלה יושב פה בחזית בתמונה והוא בעצמו מציג ומבטיח את התכנית הזאת, הוא מבטיח שזה יהיה בתוך התקציב.

יפעת שאשא ביטון: התכנית, בלי כסף, נכון.

סתיו שפיר: זה בדיוק מה שקרה.

<שירה גרינברג: אז תנו לנו להתבטא לגבי התכנית, רק אל תגידו פרטים לא נכונים.

סתיו שפיר: הדבר הזה נעלם.

סתיו שפיר: אז אני רוצה להגיד דבר כזה, אלה שאלות שהפנינו גם מראש למשרד ה - - -

יפעת שאשא ביטון: - - - מפוליטיקאים שבויים - - -

סתיו שפיר: את מפריעה לי.

סתיו שפיר: פוליטיקאים שבויים?

יפעת שאשא ביטון: הפוליטיקאים שבויים בשיח של - - -

סתיו שפיר: כשמפריחים סיסמאות לאוויר אנחנו מצפים לראות את הדבר הזה במספרים.

יפעת שאשא ביטון: אבל גם ה-18 מיליארד זו סיסמה, יכול להיות שצריך יותר מ-18 מיליארד.

סתיו שפיר: יכול להיות.

סתיו שפיר: בבקשה.

יפעת שאשא ביטון: נו, אז בואי - - -

סתיו שפיר: אני רוצה תשובה למספר דברים.

סתיו שפיר: אחת, מה הסכום המקיף והכולל של התכנית הזאת ועל פני כמה שנים, מתי אתם מתכוונים להכניס את זה לתוך תקציב המדינה.

סתיו שפיר: הסיכומים שהיו עם שר דרעי, על 800 מיליון שקלים, עם אגף תקציבים, מה הם כללו ומה הוחסר מהתכנית, מה היה בתוך ה-800 מיליון שקלים.

סתיו שפיר: התכנית הזאת, צריך לומר, עברה גם כמה גרסאות במשרדי ממשלה שונים, חברות ייעוץ שונות השתתפו וקיבלו כספים נאים על מנת לפתח את התכנית, נשמח לדעת מי הם ומה הם.

סתיו שפיר: איתן דנגוט, שריכז את התכנית מטעם השר דרעי אמור היה לעמוד בראש צוות בנושא, הצוות הזה עד לרגע זה לא מונה.

סתיו שפיר: מה קורה עם העניין הזה והאם אתם מתכוונים למנות את הצוות בראשותו.

סתיו שפיר: בבקשה, בתשובות קצרות וברורות - - -

יפעת שאשא ביטון: אני חושבת שהוא עובד.

סתיו שפיר: אני לא יודעת - - -

<שירה גרינברג: אז קודם כל אני אענה על השאלות שקשורות למשרד האוצר, מכיוון שאת שואלת הרבה שאלות שלא כולן קשורות אליי.

<שירה גרינברג: אז ככה, לגבי הדברים שקשורים אליי ולמשרד האוצר.

<שירה גרינברג: קודם כל אני רוצה לומר ששר האוצר בהחלט רואה בפיתוח תכנית הצפון דבר חשוב ביותר ועל כן כשהוא נדרש לנושא הוא גם החליט להתעמק בתכנית, הוא החליט שהוא רוצה להוסיף לה נדבכים נוספים, הוא גם השמיע את זה, כגון הנושא של העתקת בסיסי צה"ל לצפון.

<שירה גרינברג: במהלך השיח עם ראשי הרשויות עלו גם הנושאים של חברות ממשלתיות כאלה ואחרות על מנת להביא תעסוקה איכותית לצפון.

<שירה גרינברג: כל הנושאים האלה וכמובן הנושאים אשר היו בתכנית בנוגע למנועי הצמיחה שאיתם גם משרדי הממשלה שעסקו בתכנית בטרם ישיבת התקציב ולאחריה, וכן בשיח עם ראשי הרשויות שאנחנו מקיימים, הנושאים האלה כמובן עולים, מנועי הצמיחה, הן בתחום התעסוקה, הן בתחום החינוך, הן בתחום הבריאות, הן בתחום התחבורה והן בתחום התשתיות.

סתיו שפיר: דברי איתנו, בבקשה, במספרים.

יפעת שאשא ביטון: התכנית נבנית, תחכי בסבלנות שהם יציגו לך את זה.

סתיו שפיר: היא עונה לי עכשיו.

סתיו שפיר: בתורך, את רוצה להגיד עוד דברים - - -

יפעת שאשא ביטון: לא, כי את כאילו 'תגידו מספרים', ואם היא תגיד סכום עכשיו וצריך יותר?

יפעת שאשא ביטון: כי התכנית נבנית.

סתיו שפיר: כי מה לעשות, בלי מספרים ובלי כסף בסוף לא תהיה תכנית.

יפעת שאשא ביטון: אוי נו באמת, הרמה - - -

<שירה גרינברג: אז קודם כל זה לגבי השאלה של מה בעצם נעשה ומדוע - - -

סתיו שפיר: יש לך פה פירוט מלא של כל התכנית, כולל הסכומים?

<שירה גרינברג: אני אשמח אם יותר לי לדבר ולא - - -

סתיו שפיר: אני שואלת אם יש כזה פירוט כי אני אשמח שנעביר אותו לכל היושבים בחדר.

<שירה גרינברג: אז אני אשמח אם יותר לי לדבר ואז גם אני אענה על השאלה הזו, בשמחה.

סתיו שפיר: בבקשה.

<שירה גרינברג: התכנית, בהתאם להחלטת הממשלה שהתקבלה גם בערב התקציב, צריכה להיות מגובשת ולהגיש אותה לראש הממשלה, שר האוצר והשר לפיתוח הנגב והגליל והפריפריה, ואלה הישיבות שמתבצעות כרגע.

<שירה גרינברג: התכנית מתגבשת, כחלק מהתכנית התוספות שניתנו בתקציב המדינה ותקציב המדינה עצמו בהחלט מכיל תקצובים אשר מופנים לצפון וכחלק מעשיית התכנית עד לסוף השנה וכחלק מאישור התקציב.

<שירה גרינברג: הדבר נכתב כך בהחלטת הממשלה על מנת לסיים את ההליכים מול משרדי הממשלה השונים כדי להגדיר אילו מהתוספות יהיו מופנות באופן ייעודי לאזור הצפון, כחלק מתכנית רחבה אשר מדברת על מנועי הצמיחה שציינתי, ואילו דברים יתווספו לה כגון הנושאים שציינתי לגבי התהליכים שבאמת אכן יש גם פגישה שמתקיימת היום לגבי הנושאים.

סתיו שפיר: בסדר, הבנו שיש - - -

<שירה גרינברג: עכשיו לדוגמה - - - -

סתיו שפיר: איפה בתוך - - - שנייה, שנייה.

<שירה גרינברג: תנו לי רגע לסיים.

סתיו שפיר: את אומרת משפט, אני רוצה להבין אותו לעומק.

סתיו שפיר: איפה בתוך התקציבים היום יש תוספות, לא תקציב שגדל באופן אוטומטי, תוספות שמוכוונות ליישובי הצפון.

<שירה גרינברג: אז אני אומרת, לדוגמה משרד הכלכלה, בסיכום התקציבי יסוכם על תוספת מסוימת - - -

סתיו שפיר: של כמה?

<שירה גרינברג: כרגע תקציב משרד הכלכלה יעמוד על כ-3 מיליארד שקלים, יש כ - - -

סתיו שפיר: כמה מה לצפון?

<שירה גרינברג: אני מצטערת, אבל אני לא יכולה לדבר כשלא נותנים לי לדבר.

סתיו שפיר: אני שואלת שאלה.

<שירה גרינברג: אתם שואלים שאלה, אני מכבדת את זה, תכבדו אותי - - -

יפעת שאשא ביטון: היא רוצה לתת מספר - - -

<שירה גרינברג: תנו לי בבקשה לענות תשובות מלאות ונכונות.

<שירה גרינברג: אם אתם מפריעים כל רגע אני לא יכולה לתת את התשובה שאני רוצה לתת.

סתיו שפיר: בסדר, רשות הדיבור היא שלך, ביקשתי פירוט.

<שירה גרינברג: אז אני מבקשת שהיא תהיה באמת שלי, שאני אוכל להסביר את הדברים.

סתיו שפיר: בבקשה.

<שירה גרינברג: אז התחלתי לדבר לדוגמה על משרד הכלכלה, אז מתוך התקציב, למשל, שניתן לטובת שיפור הפריון במפעלי תעסוקה, ניתן 60 מיליון, כל ה-60 מיליון האלה מופנים לצפון.

<שירה גרינברג: זה היה כחלק מהסיכום התקציבי עם המשרד.

<שירה גרינברג: אני לא אעבור משרד משרד, גם משרד התחבורה במסגרת הסיכום, דיברו פה על הנושא גם של המנוע של התחבורה כמנוע צמיחה, כמובן לקרב את הפריפריה למרכז ולפתח תשתיות.

<שירה גרינברג: גם במסגרת הסיכומים עם משרד התחבורה, במסגרת תכנית הפיתוח, יש לדוגמה, אני אתן עכשיו דוגמה, נניח, של 5 מיליארד שקלים של כבישים, פיתוח כבישים שנועד לצפון.

<שירה גרינברג: אז אני מבקשת שהדברים יהיו מדויקים.

<שירה גרינברג: לתת את כל הפרטים, זה בדיוק מה שאנחנו אמונים עליו בימים האלה וזו עבודת הממשלה שאנחנו מבצעים מול משרדי הממשלה השונים והדבר הזה יגובש לכדי החלטת ממשלה שתבוא במהלך התקציב על מנת שהשינויים ייכנסו ויובהרו מתוך התוספות שכבר נמצאות בתקציב, מה מופנה לצפון ומה לא, ואת הדבר הזה כמובן נוכל להציג לכנסת ברגע שהוא יושלם.

<שירה גרינברג: נתתי שתי דוגמאות שכבר עבדנו עליהן וזה כבר ידוע לנו ופילחנו וכך הדבר סוכם ואנחנו כמובן ממשיכים לעבוד ולכן ניתן פרק הזמן עד דצמבר 2016.

<אופיר יחזקאלי: אפשר להבין רק מה ההגדרה של צפון?

<שירה גרינברג: ההגדרה של צפון, אל"ף, זאת שאלה שאתה תצטרך בהמשך לשאול את הממשלה, ולא אני, פקידת ממשלה, אגדיר מה זה צפון, זו החלטה שהממשלה - - -

יפעת שאשא ביטון: אופיר, יש שם דגש על הגליל המזרחי, אתה יודע שזה המאבק שלנו וזה נמצא שם והדגש הוא על הגליל המזרחי, כמו גם על הגליל המערבי.

סתיו שפיר: לא, יפעת, את מפריעה.

סתיו שפיר: אני רוצה מאגף התקציבים תשובות.

<שירה גרינברג: אז כמו שאמרתי, ההחלטה של ההגדרה המדויקת של מה זה צפון זו כמובן החלטה של הממשלה.

<שירה גרינברג: אין ספק שהגליל המזרחי, גליל מערבי, נמצאים שם, בהחלט.

סתיו שפיר: לא, אבל כשאת אומרת תוספות, את אמרת תוספות ואז אמרת 'עכשיו אנחנו בודקים מה מהתוספות באמת הולך לצפון', כלומר אחרי שכבר החלטתם על הצעת התקציב עכשיו אתם בודקים מה התוספות הולכות לצפון, או שהייתה עבודה - - -

<שירה גרינברג: במהלך אישור התקציב משרדי הממשלה מעלים דרישות תקציביות לנושאים שהם נושאים שנדרש לשפר את תחום אחריותם.

<שירה גרינברג: מתוך חשיבות, וכך הממשלה גם החליטה, החשיבות של אזור הצפון, התוספות הללו שהם קיבלו לנושאים שבאמת משרדי הממשלה העלו וציינו בשל הצורך שלהם לפתח את אותם תחומים, ומתוך החשיבות של הצפון, התוספות הללו, כפי שסוכם, חלקם לפני התקציב וחלקם לאחר מכן, מתוך ידיעה של שרי הממשלה השונים בליל התקציב כשהם הצביעו גם על החלטת הממשלה הצפון, ההחלטה הזו באה לייצג את זה שמשרדי הממשלה השונים, בהינתן התוספות שהם קיבלו ולאור החשיבות שרואה הממשלה בצפון, יילכו לאותם נושאים בצפון.

<שירה גרינברג: הדבר הזה הוא כרגע עבודה שאנחנו מבצעים, גם מול משרדי הממשלה וגם כפי שתיארתי, בפן הרחב.

סתיו שפיר: יש לך רשימה מדויקת של התוספות האלה וכל אחת לאיפה בדיוק זה נכנס?

<שירה גרינברג: אין לי עליי, אבל יהיה דיון על הגשת התקציב - - -

סתיו שפיר: אלה הדברים שביקשנו בשאילתה.

סתיו שפיר: עכשיו התקציב.

יפעת שאשא ביטון: אבל הם עוד מתגבשים.

סתיו שפיר: יפעת, אני מבקשת - - -

<שירה גרינברג: סליחה, אבל מה שאת מבקשת כרגע זה הגשת תקציב המדינה כולו, כי זה השיח שביקשת.

<שירה גרינברג: ביקשת לראות את כל התוספות של תקציב המדינה, הדבר הזה מתקיים השבוע בוועדת הכספים, יש דיון, בו גם שר האוצר יהיה נוכח, הוא יציג את כל התוספות כולן.

<שירה גרינברג: לא התבקשתי להביא לפה את כל תקציב המדינה וכל התוספות - - -

סתיו שפיר: התבקשת בשאילתה לענות בדיוק מה הם פרטי התכנית שנכנסים לתקציב.

<שירה גרינברג: אני עניתי על הפרטים - - -

יגאל גואטה: סליחה, אני רוצה רק להבין - - -

סתיו שפיר: רגע, שנייה, קודם גיורא ואנחנו חוזרים לשירה.

סתיו שפיר: בבקשה.

יפעת שאשא ביטון: בואו נסגור שמה שאמרנו עד עכשיו זה מה שיהיה.

<גיורא זלץ: אני מצטרף לתודות על הישיבה ואני רוצה לומר עוד שני דגשים לגבי התכנית, שלא נאמרו, ושלוש בקשות, שבשביל זה באנו, לבקש מכם, חברי הכנסת.

<גיורא זלץ: דגש אחד, אני מאוד שמחתי לשמוע מה שבת אל וגל דיברו.

<גיורא זלץ: הן עוד במצב טוב, כי הן בתל אביב או בירושלים ומתלבטות מתי לעבור לצפון, יש מאות אלפי צעירים שכבר קיבלו החלטה והם מיישמים את הכישורים שלהם ואת הרצונות שלהם בברלין וסין וארצות הברית.

<גיורא זלץ: תכנית הצפון, חלק חשוב ממנה הוא אותם מנועי צמיחה שמתבססים על מחקר ופיתוח, על חקלאות, על תעשייה מתוחכמת שתאפשר למאות אלפי צעירים מכל מדינת ישראל לבוא ולמצוא תעסוקה מאתגרת, מספקת ומעניינת.

<גיורא זלץ: דגש שני שחשוב לי לומר, שחוסן של מדינה שנבחן בעת מלחמה ונשען על האימונים שהצבא עובר בשביל להילחם טוב יותר, הפיתוח הכלכלי והתעסוקה לתושבי הצפון ולתושבים בכלל, חשוב באותה מידה כמו האימונים לצבא.

<גיורא זלץ: ושלושה דברים שאנחנו רוצים לבקש מכם.

<גיורא זלץ: אני חושב, ושאלת למה זה לא קורה, שאחת הסיבות היא איזה שהיא אירוע לא מכובד של ריב על אגו ועל קרדיטים לגבי התכנית.

יפעת שאשא ביטון: ממש לא, תפסיקו להיות - - -

<גיורא זלץ: ולמה אני אומר את זה פה?

<גיורא זלץ: כי אני מאוד מבקש מכולנו ומכולכם, זה מה שאני רוצה לומר, יפעת, אני חושב שאני רוצה לבקש מכם, תתגברו מעל זה, בואו תאפשרו לעשות תכנית שאתם בממשלה ובכנסת החלטתם עליה.

<גיורא זלץ: בקשה שנייה, יש עכשיו אירוע מאוד משמעותי כנראה, של תאגיד השידור, שכולנו בכנסת, בממשלה, בתקשורת, עוסקים בו כאילו הוא הנושא היחידי והכי חשוב במדינה.

<גיורא זלץ: אני נורא מבקש, תפעלו להוריד את זה מסדר היום כנושא מרכזי ושימו על סדר היום את התקציב ואת התקציב לצפון בתוכו.

<גיורא זלץ: והבקשה השלישית, ומזה אנחנו הכי חוששים, אני רוצה לומר שאכן הכותרת של התכנית לצפון תופיע בתקציב המדינה, אבל תהיה ריקה מתוכן, גם מבחינת הסכומים וגם מההגדרות.

<גיורא זלץ: אני מבקש מכם, שבוועדות השונות ובמליאה, תוודאו שהתכנית לצפון תהיה קרובה ככל האפשר לתכנית שאנחנו הכנו, שהתכנית לצפון תגדיר את גודל ההטבה ביחס ישיר למרחק הקרוב מהגבול ולמרחק הרחוק מתל אביב, כי יש חשיבות גדולה גם להגדיר, כמו שאופיר שאל פה, מה זה הצפון.

<גיורא זלץ: ככל שאנחנו יותר קרובים לגבול ויותר רחוקים מתל אביב, שם צריך יותר עזרה.

<גיורא זלץ: תודה רבה.

סתיו שפיר: תודה רבה.

סתיו שפיר: שירה, רק במשפט אחרון, ה-800 מיליון שהבטחתם במשא ומתן מול השר דרעי, לפי התשובה שהוא מסר לנו, מה היה בתוך הסיכום הזה?

סתיו שפיר: איך זה לא נכנס לתקציב?

סתיו שפיר: כי מה שאנחנו הבנו זו הייתה ממש הבטחה קונקרטית לתקציב הזה, הבטחה גמדית לעומת ההחלטה על 18 מיליארד שקלים, אבל איפה נמצאים הכספים האלה לפחות?

<שירה גרינברג: היה שיח כמובן מול השר דרעי, כשנציגו איתן דנגוט, אני חושבת שגם היה שיח פורה וישבנו הרבה עם גורמי המקצוע כדי להבין גם את התכנית מהראייה המקצועית שלהם.

<שירה גרינברג: הדבר הזה בא לידי ביטוי גם בעבודה עכשיו שאני תיארתי.

<שירה גרינברג: לגבי הסכומים, אז כפי שציינתי, הממשלה החליטה לתת את התוספות, כמו שאמרתי, למשרדים, כשחלקן, כמו שאמרתי, מיועדות באופן ייעודי לצפון, וזה כמובן כספים אלו.

סתיו שפיר: מה זה כספים אלו?

<שירה גרינברג: אני אומרת, הכספים הללו - - -

סתיו שפיר: כמה?

<שירה גרינברג: לא, אין מספרים.

<שירה גרינברג: אני עוד פעם חוזרת על הדברים שאמרתי, הכספים הללו כולם, בסופו של דבר הממשלה החליטה להקצות אותם למשרדים השונים ואת הכספים הללו צריך בשיח - - -

סתיו שפיר: כמה?

סתיו שפיר: תשמעו, אנחנו מדברים על תקציב המדינה, אנחנו לא מדברים פה על איזה פנטזיה.

סתיו שפיר: תקציב המדינה זה כסף.

יפעת שאשא ביטון: בדיוק, אבל זה מתגבש.

יפעת שאשא ביטון: מה יעזור לך מספר מוחלט עכשיו?

יפעת שאשא ביטון: אני לא מצליחה להבין את השיח העקר הזה.

<שירה גרינברג: סתיו, אני אשת מקצוע ואני אעשה את תפקידי בצורה הכי מדויקת והכי נכונה, ועל כן ציינתי שאנחנו כרגע במהלך עבודה מול המשרדים כדי שהמספרים יהיו ברורים וידועים, ואני לא אשלוף פה מהשרוול מספרים שהם לא מדויקים - - -

סתיו שפיר: זה לא מהלך שקורה לפני שמביאים את תקציב המדינה?

<שירה גרינברג: - - - מכיוון שהדבר הוא במהלך עבודה.

סתיו שפיר: אנחנו ממש לא רוצים, חלילה שלא תדייקי.

<שירה גרינברג: נתתי דוגמאות כדי שתבינו - - -

סתיו שפיר: שירה, חלילה שלא תדייקי, את בן אדם מאוד רציני, באמת, שמך הולך לפנייך.

סתיו שפיר: אני שואלת ברצינות, תקציב המדינה עכשיו בדיונים, הוא עובר קריאה ראשונה עכשיו, השבוע.

סתיו שפיר: זאת המציאות.

סתיו שפיר: כרגע זה לא מופיע שם, מתי אתם מתכננים לעשות את זה?

יפעת שאשא ביטון: רגע, גברתי היושבת ראש, אני רוצה לשאול משהו.

סתיו שפיר: אבל אני כרגע שאלתי שאלה.

<שירה גרינברג: אז אני הדגשתי - - -

יפעת שאשא ביטון: לא, כי את ממשיכה להגיד - - -

סתיו שפיר: מתי אתם מתכננים לעבוד על זה?

<שירה גרינברג: אז אני הדגשתי וחידדתי שזה בהחלט - - -

יפעת שאשא ביטון: עונים לך בצורה ברורה.

<שירה גרינברג: אני הדגשתי וחידדתי שבהחלט זה כן מופיע שם בתוך התוספות שניתנו למשרדים השונים, אבל צריך - - -

סתיו שפיר: אז אם זה מופיע בתוספות אני מניחה שאת יכולה להעביר לנו רשימה מדויקת של מה מהתוספות הולך לאיפה.

סתיו שפיר: לפחות זה, אם זה כבר נמצא בתוספות.

<שירה גרינברג: אז אני עוד פעם - - - זה נמצא בתוספות, חלק מהדברים ידועים וחלקם עוד בתהליך מול המשרדים כדי להגדיר - - -

יגאל גואטה: אז בואו נסגור את הישיבה עד שהדברים יהיו ברורים.

יגאל גואטה: אני לא מבין, סליחה, סליחה - - -

יפעת שאשא ביטון: את יודעת מה אומר - - -

סתיו שפיר: שנייה, עוד רגע - - -

יגאל גואטה: אבל אני כבר שעה רוצה להגיד לה מילה.

סתיו שפיר: בסדר, אבל אנחנו באמצע.

יגאל גואטה: למה אדון בוחבוט לא יכול לצאת מפה עם הבטחה ללכת למכולת?

יגאל גואטה: כל פעם מכדררים אותם ומכדררים אותם.

יגאל גואטה: לא הבנתי, זה סיפורים יפים - - -

יפעת שאשא ביטון: זה לא כאן כי עובדים על זה.

סתיו שפיר: מתי?

יגאל גואטה: יפעת, תקשיבי, נמאס כבר לשמוע את הסיפורים האלה - - -

יפעת שאשא ביטון: תקשיבו, היום בשש אנחנו נפגשים - - -

יגאל גואטה: ואני חלק מהממשלה הזאת, אבל נמאס לתושבי הצפון, ואני יליד קרית שמונה, לשמוע את הסיפורים האלה.

יפעת שאשא ביטון: אבל מה אתה רוצה?

יפעת שאשא ביטון: שיניחו לזה - - -

יגאל גואטה: שייתנו להם צ'ק ללכת למכולת.

יגאל גואטה: ולא סיפורים ודיבורים.

יגאל גואטה: היא כבר שעה אומרת, 'תנו לי להסביר' ו'תנו לי להסביר' ו'תנו לי להסביר' והיא מסבירה ואחרי שעה שהיא מסבירה הוא לא מבין כלום.

יפעת שאשא ביטון: תסלחו לי, אנשים - - -

יגאל גואטה: הוא לא מבין מה היא אומרת.

יפעת שאשא ביטון: כדי שהדברים - - - מה זה הדבר הזה?

יגאל גואטה: אני יכול ללכת למכולת עם זה?

יגאל גואטה: מספיק עם השטויות האלה כבר.

סתיו שפיר: תודה, שמענו והובהר.

סתיו שפיר: נילי ברוש, את היועצת של השר דרעי, התשובות שהתקבלו כאן מאגף התקציבים לגבי התכנית שהיא עדיין בעיצומה, עוד לא ישבו, עוד לא - - -

יגאל גואטה: סתם ישיבה, לבלבל את המוח.

סתיו שפיר: זה קורה ממש בימים אלה?

סתיו שפיר: זה משהו שהובהר לכם?

סתיו שפיר: גם הסיפור עם איתן דנגוט והצוות שאמור היה להיות מוקם על ידי שר האוצר, לא קיבלנו תשובה מלאה, אולי תוכלי להוסיף לנו מידע על זה.

יפעת שאשא ביטון: עובדים על זה.

יפעת שאשא ביטון: עובדים, אתה יודע, יש גם אנשים רציניים שעובדים, לא רק מדברים כל היום.

סתיו שפיר: זה לא נשמע מאוד רציני לא לקבוע דד ליין בתכניות עבודה מסודרת, כשאנחנו כבר בדיוני תקציב.

יפעת שאשא ביטון: אז נדבר בסוף התכנית.

יפעת שאשא ביטון: כשתגיע התכנית תכנסי את הישיבה, בבקשה, ואני רוצה ש - - -

יגאל גואטה: אז לפני שיצביעו על התקציב בואו נעשה ישיבה ונראה מה יש בתקציב.

יגאל גואטה: למה כל הברברת הזאת?

סתיו שפיר: אתם לא ברשות דיבור.

יפעת שאשא ביטון: את בכנסת - - -

יגאל גואטה: מביאים אנשים מהצפון, מטרטרים אותם ולא נותנים להם תשובות.

יגאל גואטה: רק מברברים אותם כל הזמן.

סתיו שפיר: נילי, בבקשה.

<נילי ברוש: אני אתחיל בתיקון קטן, לחברת הכנסת שאשא ביטון, אני לא מכירה צוות בין משרדי שעובד היום, אנחנו לא חברים בצוות הזה, אנחנו לא הגענו לצוות כזה.

יפעת שאשא ביטון: אנחנו נפגשים היום בשש, השר דרעי הצטרף, מה לעשות?

יפעת שאשא ביטון: הוא מקיים איתנו היום פגישה בשש בערב.

<נילי ברוש: לא, רק לדייק, כי את ביקשת לדייק, אנחנו לא חברים בצוות כזה.

יפעת שאשא ביטון: השר כן.

סתיו שפיר: היא היועצת של השר.

יפעת שאשא ביטון: השר כן.

<נילי ברוש: לציטוט, לייחוס, לפרוטוקול, לא חברים ב - - -

יפעת שאשא ביטון: אוקיי, אז הוא אישר את הגעתו.

<נילי ברוש: לא חברים בצוות הזה, לא מנגב גליל ולא מפנים והפעם האחרונה שבדקתי אריה דרעי - - -

יפעת שאשא ביטון: אוקיי, זה יקרה עם ובלי.

סתיו שפיר: יפעת, את מפריעה לה לדבר.

סתיו שפיר: בבקשה.

<נילי ברוש: השר אריה דרעי הוא ראש התכנית.

<נילי ברוש: להתחיל מזה.

<נילי ברוש: דבר שני, אני יכולה אולי לבשר שהיום בערב הולכת להיות פגישה, שאני מקווה שתהיה מכוננת, מהבחינה הזאת אין לנו עניין פה לנגח אחד את השני, כי כולנו באמת באותו מקום, רוצים לקדם תכנית בצפון וכולנו חושבים שהתכנית הזו חשובה.

<נילי ברוש: היום בערב הולכת להיות פגישה - - -

יפעת שאשא ביטון: זה לא סותר את מה שאמרתי.

<נילי ברוש: שאני מקווה שהיא תהיה סיום של ה - - -

סתיו שפיר: מה זה פגישה ומה זה הצוות הזה?

סתיו שפיר: יש פה שני צוותים שמתכנסים היום?

יפעת שאשא ביטון: לא, היה תהליך עבודה שהתחיל - - -

<נילי ברוש: לא, אין צוות.

יפעת שאשא ביטון: אני מוכנה להסביר.

סתיו שפיר: אבל נילי עדיין מסבירה, את תסבירי אחר כך .

<נילי ברוש: אני רק יכולה להגיד - - -

סתיו שפיר: הפגישה של השר זו פגישה אחרת או שזו אותה פגישה?

יפעת שאשא ביטון: לא, זאת אותה פגישה.

<נילי ברוש: דיברת על צוות בין משרדי.

יפעת שאשא ביטון: אני דיברתי על פגישה היום עם הצוות שמוביל, עם השר ליברמן, השר דרעי והשר כחלון, יחד עם נציגים של משרד האוצר, יחד עם אלי מלכה ובוחבוט ונציג נוסף של ראשי אשכולות.

יפעת שאשא ביטון: מאוד פשוט.

סתיו שפיר: זאת הפגישה הזו?

<נילי ברוש: זה לא סוד ואין לי מה לחדש כאן בדיון הזה, סתיו, הכול ידוע, השר דרעי מינה את האלוף בדימוס איתן דנגוט כדי לתכלל ולהרים את הדבר הזה שנקרא 'התכנית האסטרטגית לפיתוח הצפון'.

<נילי ברוש: איתן נפגש עם ראשי הרשויות, נפגש עם משרדי הממשלה הרלוונטיים, אין חדש תחת השמש.

<נילי ברוש: אנחנו עד היום מחכים לאישור ממשרד האוצר, מהשר כחלון, לחתום על מינויו של איתן דנגוט - - -

<קריאה: זה עצוב.

יפעת שאשא ביטון: זה עצוב שזה מה שאת שומעת מ - - -

<קריאה: מכולם.

סתיו שפיר: למה המינוי הזה התעכב?

<נילי ברוש: תשאלי את האוצר.

סתיו שפיר: יש לזה סיבה?

<נילי ברוש: שר האוצר הוא זה שאמור לחתום ביחד עם השר דרעי על המינוי של האלוף בדימוס איתן דנגוט, דבר שלא קרה עד היום.

<נילי ברוש: אני מאוד מקווה שהיום הדברים האלה ייפתרו ונוכל לצאת לדרך.

<נילי ברוש: אנחנו כולנו באותו צד.

סתיו שפיר: שירה, יש סיבה ל - - -

<קריאה: הם הולכים לוועדת הכספים.

סתיו שפיר: אז שאלה אחת ונבקש עוד מהקהל.

<אופיר יחזקאלי: אפשר לשמוע גם את ה - - -

סתיו שפיר: בוודאי, מיד.

סתיו שפיר: יש סיבה מדוע הצוות הזה לא מונה רשמית?

<שירה גרינברג: אני לא יודעת למה הצוות לא מונה רשמית, אבל העבודה נעשית.

<שירה גרינברג: זאת אומרת אנחנו יושבים רבות, גם עם משרדי הממשלה השונים וגם עם ראשי הרשויות וגם, כפי שתיארתי, ישבנו רבות בעבר גם עם איתן דנגוט וגם עם משרד הכלכלה והדברים נעשים.

<שירה גרינברג: היום תהיה פגישה, גם של השרים, ובהמשך - - -

סתיו שפיר: מה הדד ליין?

סתיו שפיר: היום כבר מצביעים על קריאה ראשונה, מה הדד ליין?

<שירה גרינברג: החלטת הממשלה דיברה על סוף דצמבר 2016 - - -

סתיו שפיר: בסוף דצמבר נגמר התקציב.

<שירה גרינברג: והבקשה של שר האוצר הייתה שעד ההצבעות הסופיות על התקציב לפני, על מנת להגדיר את הדברים האלה בתוך התוספות ובתוך התקציב.

סתיו שפיר: מתי?

סתיו שפיר: אנחנו דנים בתקציב עכשיו.

סתיו שפיר: ועדת הכספים תתכנס פעם אחת עם כחלון, זהו.

סתיו שפיר: מהיכרותי עם התהליכים פה אנחנו לא נקבל תשובות מפורטות על הדבר הזה - - -

יפעת שאשא ביטון: סתיו, תהיה תכנית, אני אומרת לך את זה חד משמעית.

סתיו שפיר: לא, אני שואלת את שירה, לא אותך, מה הדד ליין.

יפעת שאשא ביטון: תהיה תכנית.

סתיו שפיר: סבבה, אז תגידי לי דד ליין.

יפעת שאשא ביטון: אל תנסו לחפש משהו אחר, תהיה תכנית.

סתיו שפיר: מעולה, אני שמחה.

סתיו שפיר: מה הדד ליין?

יפעת שאשא ביטון: הדד ליין יכול להיות היום בערב והדד ליין יכול להיות עוד שבועיים, תפסיקי לנהל את זה כאילו אנחנו ב - - - אנחנו בכנסת ישראל, הדברים רציניים, מדובר בהרבה כספים - - -

סתיו שפיר: זה לא נשמע מאוד רציני איך שזה מתנהל, אז בבקשה.

יפעת שאשא ביטון: אנחנו אמורים לסיים את זה.

יפעת שאשא ביטון: עד סוף דצמבר התכנית תהיה, נקודה.

סתיו שפיר: סוף דצמבר נגמר התקציב, אין.

יפעת שאשא ביטון: ממש לא, מצביעים - - -

סתיו שפיר: מה, תעבירו בהעברות תקציביות את כל התכנית?

סתיו שפיר: מתי הדד ליין?

יפעת שאשא ביטון: ממש לא, בסוף דצמבר מצביעים על התקציב, ברוכה הבאה.

<שירה גרינברג: אני עונה.

<שירה גרינברג: אני פקידת ממשלה וכפופה להחלטת הממשלה.

<שירה גרינברג: החלטת הממשלה אומרת דצמבר 16', אני מוסיפה על כך ואומרת ששר האוצר ביקש ואמר שמכיוון שבכוונתו להביא את זה עוד בתקופת התקציב, שזה יהיה לפני סיום ההצבעות על התקציב.

סתיו שפיר: רק להבהיר, אם משהו יוחלט בדצמבר 2016, מה שיגיד משרד האוצר אחר כך בוועדת כספים זה 'לא היה לנו זמן להכניס את זה להצעת התקציב', אנחנו מכירים את זה מנושאים אחרים וזה יעבור בהמשך השנה.

סתיו שפיר: אחר כך בהמשך השנה, או שתנסו להעביר סכומים קטנים בהעברות תקציביות, על אף שתכננתם את זה מראש וזה היה אמור להיות בתוך התקציב לפי חוק, זה חוק יסוד משק המדינה, או שאתם תנסו להעביר את זה אחר כך באיזה שהן תוספות.

סתיו שפיר: כל תוספת כזו תהפוך להיות לעוד כלי למסחרה ולסחיטה - - -

יפעת שאשא ביטון: רגע, אנחנו בדיון ספקולטיבי או בדיון של - - -

סתיו שפיר: לא, בדיון של היכרות וניסיון עם איך שהדברים האלה עובדים.

סתיו שפיר: זה לא ייכנס.

סתיו שפיר: אם הדבר הזה לא יוחלט וייכנס לתקציב עכשיו, כשאנחנו דנים בו, זה לא יהיה.

<שירה גרינברג: לי יש היכרות שונה ואני כמובן לא שותפה לשיח של להשתמש במסחרה ובדברים מן הסוג הזה.

<שירה גרינברג: אנחנו, כמו שאמרתי, אנשי מקצוע, עושים את עבודתנו המקצועית.

סתיו שפיר: שאלה נוספת, איזה חברות ייעוץ ובכלל עבדו על כתיבת התכנית הזאת לאורך השנים האחרונות?

סתיו שפיר: בכמה כסף - - -

<שירה גרינברג: אנחנו במשרד האוצר לא לקחנו אף משרד ייעוץ או אף יועץ.

<שירה גרינברג: השאלה צריכה להיות מופנה למשרדים האחרים, שאולי יש להם נתונים כדי להעביר, אבל אנחנו לא - - -

יפעת שאשא ביטון: ראשי הרשויות לקחו - - -

<אופיר יחזקאלי: ראשי הרשויות לקחו את חברת ארנסט אנד יאנג, משרד רואי חשבון, מהטופ 5 בארץ, הוא בדק את התמה האזורית, תיקף אותה, ראה את השוק שיש לדבר הזה.

<אופיר יחזקאלי: אני חייב להגיד ש - - -

סתיו שפיר: זה היה בגל השני.

סתיו שפיר: אופיר, אתה בדיוק ברשות דיבור, ואחר כך הסטודנטים.

<אופיר יחזקאלי: אני חייב להגיד שמצד אחד אני קצת מתוסכל על הדיון הזה.

<אופיר יחזקאלי: אני לא אלאה אתכם על הסיפור של הצעירים, אני מנהל תחום צעירים בעיריית קרית שמונה, אני גם חלק מהמייסדים של תנועת שינוי כיוון, אבל יותר מדאיג אותי התהליך.

<אופיר יחזקאלי: מיכל פה ומיכל מכירה אותנו כבר שנתיים והייתה, החשב הכללי באוצר היה בביקור באזור וראה את התכנית ומנכ"ל משרד הכלכלה היה בביקור באזור, היינו אצלו בישיבה, ראה את התכנית, משרד רוה"מ, סמנכ"לים, ראו את התכנית, כולם סמכו עליה, תמכו בשתי ידיים, אמרו מתוקצב, ועכשיו, אחרי שכבר תקציב הממשלה עבר, כאילו מה אתם אומרים עכשיו בעצם?

<אופיר יחזקאלי: פוס משחק, מתחילים הכול מהתחלה?

יפעת שאשא ביטון: ממש לא.

סתיו שפיר: ממש ככה.

<אופיר יחזקאלי: וחבר'ה, לא נעים לי להגיד, הטענה היא לא אליכם, הטענה היא יותר למעלה, אבל באמת, זה זיבולי שכל, אין לי מילה אחרת.

<אופיר יחזקאלי: זה פשוט לקחת קבוצה שלמה של אנשים, להבטיח, עזבו הבטחה, תהליך שלם סדור מאורגן, פעם ראשונה ראשי הרשויות באזור התארגנו, קבוצה שלמה, 18 ראשי רשויות, שיש ביניהם כל הזמן מאבקים, התארגנו, אמרו לממשלה 'תפסיקו להנחית עלינו כל מיני תכניות, אנחנו יודעים מה טוב לנו, אנחנו נגיד לכם מה נכון', התארגנו, כתבו תכנית, הביאו חברת ייעוץ חיצונית, היא תיקפה את התכנית, כתבו משהו סדור, מאורגן, ובמקום ללכת בשתי ידיים, לאמץ את הדבר הזה, להתקדם איתו הלאה, זו פשוט פרסה אחת גדולה.

יפעת שאשא ביטון: אופיר, מה קורה עכשיו, אתה יודע?

יפעת שאשא ביטון: אתה יודע מה קורה עכשיו?

יפעת שאשא ביטון: יושבים ראשי הרשויות עם האוצר.

סתיו שפיר: לא, מספיק.

סתיו שפיר: יפעת, את מפריעה לדיון.

סתיו שפיר: מספיק, לא, יפעת.

יפעת שאשא ביטון: כאילו מה אתם רוצים?

יפעת שאשא ביטון: שנעצור את הכול או שנתקדם?

יפעת שאשא ביטון: כל מה שלא עושים אתם נגד.

סתיו שפיר: יפעת, את מתפרצת ומפריעה.

סתיו שפיר: אני מבקשת - - -

יפעת שאשא ביטון: אני לא מסכימה - - -

סתיו שפיר: לא, את מפריעה.

יפעת שאשא ביטון: אי אפשר - - - התנגדות.

סתיו שפיר: את מפריעה פעם אחר פעם לדיון - - -

יפעת שאשא ביטון: נכון, אני גם לא אתן שייאמרו פה דברים שהם - - -

סתיו שפיר: יפעת, את תושבת הצפון, אנחנו באותו מאבק - - -

יפעת שאשא ביטון: ובדמי תהיה תכנית, אבל בלי לפגוע בציבור - - -

סתיו שפיר: את הופכת את זה לפוליטי ולמפלגתי.

יפעת שאשא ביטון: לא, ממש לא.

סתיו שפיר: במקום שאנחנו עכשיו ננהל פה מאבק על זה שהתכנית הזו תתקיים - - -

יפעת שאשא ביטון: אני לא אתסכל את הציבור ו - - -

סתיו שפיר: חבל מאוד על ההתנהלות הזאת.

יפעת שאשא ביטון: אתם מתסכלים את הציבור שלנו.

סתיו שפיר: עידן רייף, בבקשה, ממכללת תל חי.

סתיו שפיר: יש פה סטודנטים שמחכים לדבר ואני מאוד רוצה לתת להם זכות דיבור.

יפעת שאשא ביטון: אבל גם הם צריכים לדעת - - - אי אפשר כל הזמן רק ל - - -

סתיו שפיר: אף אחד פה לא יודע ורק את כן.

סתיו שפיר: הבנו.

סתיו שפיר: הדבר הזה נאמר.

סתיו שפיר: בבקשה.

<עידן רייף: שלום.

<עידן רייף: אני רוצה להגיד שקצת צר לי שהרבה אנשים לא נמצאים פה, אבל בכל זאת אני אציג את עצמי.

<עידן רייף: אני עידן, אני סטודנט שנה אחרונה ללימודי עבודה סוציאלית במכללת תל חי ואני רכז קשרי חוץ באגודת הסטודנטים.

<עידן רייף: אני רוצה לספר לכם קצת עליי ועל החיים בצפון מזווית הראייה שלי.

<עידן רייף: אני בן אדם מחושב ובדרך כלל לא נוטה לקחת סיכונים ולא לקחת החלטות פזיזות.

<עידן רייף: לפני שלוש שנים וחצי ישבתי וחשבתי עם עצמי איפה אני רוצה ללמוד, איפה אני רוצה לראות את העתיד שלי והחלטתי, למרות כל הסיכונים ולמרות כל הלבטים, כן להגיע לצפון בגלל שהצפון מושך אותי בצורה ממש ממש חזקה והחלטתי שאני עושה את המעבר ואני אמצא עבודה, למרות הקשיים שקיימים בצפון.

<עידן רייף: אני רוצה להגיד לכם בתור מישהו שמסיים כרגע את התואר, ואני מסיים עכשיו את התואר בעבודה סוציאלית, ממש שנה אחרונה, יש בעיה גדולה באזור שלנו.

<עידן רייף: כשאני אומר בעיה גדולה אני מתכוון שיש מצב מבחינת מצב סוציו אקונומי שהוא מאוד נמוך ואוכלוסייה שנזקקת לשירותים הללו, של התעסוקה.

<עידן רייף: רוב החברים שלי שנמצאים בצפון עזבו, עזבו פשוט את הצפון והם עזבו והם אמרו לי בכאב לי 'עידן, אנחנו עוזבים, כל הכבוד שאתה נשאר, אבל לנו אין מה לחפש פה'.

<עידן רייף: אני והחבר'ה מאגודת הסטודנטים עשינו איזה שהיא בדיקה וגילינו ש-70% מהסטודנטים רוצים להישאר, רוצים להישאר במקום, אבל הם לא נשארים, הם עוזבים בגלל שאין תעסוקה.

<עידן רייף: כשאני אומר שאין תעסוקה זה אומר שאין תעסוקה אקדמית בעיקר.

<עידן רייף: לאחרונה התייעצתי הרבה עם חברים ובדקתי ופשוט אין מקומות תעסוקה שהם אקדמאים, כמו שציינתי לפני כן.

<עידן רייף: מצאתי את עצמי מחליט שאני כנראה אעבור בסוף התואר, לא בלב שלם, אבל אעבור חזרה למרכז.

<עידן רייף: זה ממש מפריע לי ומטריד אותי, ההחלטה הזאת, בגלל שראיתי את עצמי ממשיך פה באזור הצפון, ממשיך להתקיים, אפילו מגדל משפחה, ילדים, בית לתפארת, אבל - - -

סתיו שפיר: עידן, אתה סטודנט לעבודה סוציאלית, נכון?

<עידן רייף: כן, אני סטודנט לעבודה סוציאלית, שנה אחרונה.

סתיו שפיר: והמצב במקצוע הזה, אתה רואה איזה שהוא אופק תעסוקתי?

<עידן רייף: אני חושב שמבחינת תעסוקה בצפון התעסוקה שיש שם היא בעיקר תעסוקה במלצרות, תעסוקה בנושאים כמו, לצורך העניין, ברמנים וכו'.

<עידן רייף: הכוונה שלי שאין איך להתקדם מבחינת תעסוקה אקדמאית, אין מבחר.

<עידן רייף: אני מסיים בשורה אחרונה, אני הגעתי לצפון, באמת התאהבתי במקום, אני רוצה להמשיך לחיות פה ולבנות את הבית שלי, יש פה הזדמנות להחזיר את החיים לגליל ולתושבים ולאפשר להם לחיות בכבוד.

<עידן רייף: אז בואו ננצל את ההזדמנות הזאת.

<סטודנט: חשוב לי משהו להוסיף, אני סיימתי ללמוד השנה.

<סטודנט: נשארתי עוד שנה בצפון, אני קורא לטייטל שלי 'מנסה את מזלי בצפון', כי אני כרגע בלי תעסוקה, אז אם יש לכם פה קשרים לעבודה אני אשמח, כי אני מחפש עבודה בצפון ואין.

<סטודנט: אין מה למצוא.

<סטודנט: אני סטודנט בוגר של שירותי אנוש ומדעי ההתנהגות.

<אופיר יחזקאלי: יש משרה של - - - אם אתה רוצה, זה בדיוק - - -

<סטודנט: במרכז אני יכול להגיד שיש המון עבודה בתחום שלי ואני יכול להיכנס לשם, אבל אני כרגע עברתי עם חברה שלי לקיבוץ נאות מרדכי בצפון, אחרי שלוש שנים, ואין לי כרגע תעסוקה.

<סטודנט: וראיתם את הסקר שעידן דיבר עליו באגודת הסטודנטים, 70% מהסטודנטים רוצים להישאר.

<סטודנט: אפשר ליצור את זה.

<סטודנט: אפשר להחליט שאנחנו מקדמים את הצפון, מקדמים את הגליל ובסופו של דבר להגיע למסקנה שמשקיעים את המשאבים האלה כי סטודנטים רוצים להישאר.

<סטודנט: בסופו של דבר אחרי זה נשארים רק 10% מאותם 70% ומתוכם שנה שנייה נשארים רק 4%, כי אין תעסוקה.

סתיו שפיר: תודה.

סתיו שפיר: אני רוצה לשאול את מיכל פינק, מנהלת אגף אסטרטגיה במשרד הכלכלה.

סתיו שפיר: אותן שאלות שפירטתי כאן קודם, אתם גם קיבלתם את זה בצורת שאילתה שלא נענתה.

סתיו שפיר: הפרויקט הזה בראשיתי התחיל להיות מתוכנן אצלכם.

<מיכל פינק: כן.

<מיכל פינק: אנחנו עובדים שנתיים על הפרויקט, כפי שהצלחת להבין, בשיתוף פעולה עם השטח באופן מלא.

<מיכל פינק: לא כל הידע נמצא במקום אחד, בטח לא בקרית הממשלה, ולכן המטרה הייתה למנף את הצפון.

<מיכל פינק: אנחנו הגענו לזה מתוך תהליך אסטרטגי שעשינו במשרד, כעבודה שוטפת שאנחנו בודקים מדי פעם את המשק וראינו את הפערים והבנו שצריך לעשות תהליך על מנת למנף את הצפון, על מנת ליצור מקומות עבודה איכותיים, לשפר את השכר, ליצור הזדמנויות לצעירים וכן הלאה.

<מיכל פינק: השר דרעי, שבדיוק נכנס להיות שר הכלכלה, אימץ ומינף בהחלטה מלאה את הנושא וגם כאשר עבר למשרד נגב גליל, ובהחלטת ממשלה ההובלה עברה איתו, אנחנו המשכנו להיות שותפים, גם אנחנו, גם משרד האוצר, גם חברים אחרים בממשלה כי בסוף כולנו מבינים, ואנחנו מדברים פה כדרג מקצועי, גם שירה וגם אני, את החשיבות של העניין ואת הצורך להמשיך ולעבוד.

<מיכל פינק: אנחנו שמנו בצד פוליטיקה, אנחנו ממשיכים ואנחנו ממשיכים כל הזמן ולשיטתנו יש החלטת ממשלה וכל הזמן הזה ממשיך עד דצמבר.

<מיכל פינק: זאת אומרת מבחינתנו הקווים קיימים, התכניות - - -

סתיו שפיר: שירה דיברה על תוספת שמשרד הכלכלה קיבל בשביל הצפון.

<מיכל פינק: משרד הכלכלה קיבל חלק ממה שביקשנו במהלך התכנית, למשל אותו מסלול פריון, זה הוזכר כאן, זה הוזכר גם על ידי אחרים, שדיברו על מהפכת הייצור המתקדם, אז חלק מזה שזה מסלול לשיפור הפריון של חברות קיימות הופנה אך ורק לצפון, בין היתר כחלק מהחלטה שצריך להתחיל כבר לעשות דברים.

<מיכל פינק: יש דברים מאוד גדולים, שקשורים לכלל משרדי הממשלה וגם אלינו, שעדיין צריכים לשבת באותו צוות שדובר עליו ולהיסגר, אבל מבחינת ההבנה שלנו, בשיתוף עמוק של השטח, אנחנו די רואים איך ניתן ליצור כאן מנועי צמיחה.

<מיכל פינק: אנחנו לא סיימנו - - -

סתיו שפיר: כשהגעתם לדיוני התקציב, בקיץ ולפני הקיץ האחרון, כבר הגעתם עם ידיעה איזה סכומים צריכים להגיע, לאיפה הם צריכים להיכנס?

סתיו שפיר: הנושא הזה עלה בכלל בדיונים?

<מיכל פינק: אנחנו במסגרת הקיימת קיבלנו בין היתר את ההחלטה הזאת של הארכה של פסק הזמן עד דצמבר וככה אנחנו מתייחסים לזה.

<מיכל פינק: זאת אומרת אנחנו ממשיכים לגבש - - -

סתיו שפיר: לא, שאלתי שאלה אחרת, בדיונים עצמם הנושדא הזה עלה עם סכומים?

סתיו שפיר: אלה היו הדיונים שבהם זה היה אמור להיכנס, אחרי שנתיים של עבודה, ואתם עשדיתם עבודה והשקעתם בזה הרבה מאוד משאבים, בדיוני התקציב, זה המאני טיים.

<מיכל פינק: אני לא יכולה להעיד על זה, אני לא השתתפתי באירוע של סגירת תקציב צפון.

<מיכל פינק: אנחנו כמשרד הכלכלה, כאמור, כבר לא מובילים את התכנית, הובלת התכנית היא בידי משרד נגב-גליל, אנחנו שותפים במלוא מובן המילה אבל חיתוך תקציב לתכנית צפון פשוט לא בידינו.

סתיו שפיר: יש לך את התכנית המלאה?

<אופיר יחזקאלי: אבל העוזרת של נגב גליל אמרה שהם לא חברים בצוות הזה.

סתיו שפיר: כן, יש פה סתירות.

יפעת שאשא ביטון: יש פה רק אחד שהיה עקבי.

יפעת שאשא ביטון: אבל היא אמרה שיש פגישה היום, למה - - -

סתיו שפיר: לא, יפעת, אבל לא אותה פגישה שאת מדברת עליה, מסתבר.

יפעת שאשא ביטון: זו אותה פגישה שאני מדברת עליה.

יפעת שאשא ביטון: נפגשים, השר דרעי, השר ליברמן, השר כחלון, נציגים של משרד ה - - -

סתיו שפיר: אני רוצה להבין, נילי, אני אשאל שאלה אחרת - - -

יפעת שאשא ביטון: למה מתעקשים ש - - -

סתיו שפיר: אני אשאל אתכם שאלת תם, מתקיימים דיונים על התקציב, כולם יודעים שמה שעובר בדיונים האלה זה מה שייכנס לתקציב המדינה.

סתיו שפיר: נילי, בדיונים האלה, התכנית ישבה על השולחן, ידעו מה הסכומים שצריכים לעבור, היה על זה דיון?

סתיו שפיר: זה נכנס?

סתיו שפיר: משהו מזה הוגדר?

סתיו שפיר: מה קרה שפתאום החליטו לדחות בחצי שנה?

<נילי ברוש: בחודש האחרון לא נעשו שום דיונים סביב הדבר הזה.

יפעת שאשא ביטון: שירה, בחודש האחרון לא נעשו דיונים סביב הדבר הזה?

סתיו שפיר: לא, את לא ברשות דיבור.

יפעת שאשא ביטון: כי אי אפשר לזרוק כל הזמן מידע שהוא שגוי ולהתעקש עליו.

סתיו שפיר: אנחנו מנסים לקבל תשובות.

יפעת שאשא ביטון: שאלתי את משרד האוצר, נעשו, היו - - -

<שירה גרינברג: נעשו.

סתיו שפיר: ואת מנסה להפריע לאנשים לתת תשובות, מאוד לא ראוי.

יפעת שאשא ביטון: היו פגישות על תכנית הצפון?

סתיו שפיר: עדיין נילי מדברת, זה לא קרב - - - סליחה, אותי לא מעניין הקרב הפוליטי שיש בין שר האוצר לבין השר לנגב-גליל - - -

יפעת שאשא ביטון: זה לא קרב פוליטי, זה האמת, תכנית הגליל נמצאת פה.

סתיו שפיר: מה שמעניין אותי, שהתכנית הזאת - - - את הופכת את זה עכשיו לקרב, מספיק.

יפעת שאשא ביטון: ממש לא.

סתיו שפיר: נילי, בבקשה.

<נילי ברוש: השר דרעי הוא השר האמון על תכנית הצפון - - -

סתיו שפיר: האם זה היה נוכח בדיוני התקציב?

<נילי ברוש: השר שותף ולא סתם שותף, אלא שותף בכיר שם, היה המוח, אמיתי, שכתב את התכנית ושקד עליה שנים.

<נילי ברוש: לא היו פגישות לאחרונה בראשותו של השר דרעי ו/או מי מטעמו, איתן דנגוט, יועציו, לא היו.

<נילי ברוש: אנחנו מאוד מקווים שהדבר הזה ישתנה היום.

יפעת שאשא ביטון: גברתי היושבת ראש, חשוב לך מי מדבר - - -

סתיו שפיר: נאמר פה דבר אחר ממה ש - - -

יפעת שאשא ביטון: לא, אני שואלת אותך שאלה פשוטה, מעניינת אותך תכנית הגליל או מי עכשיו דיבר עליה או לא?

סתיו שפיר: חשוב לי מאוד, בדיוק, זה בדיוק מה שמעניין אותי.

יפעת שאשא ביטון: בבקשה.

יפעת שאשא ביטון: אני רוצה שרק - - -

סתיו שפיר: את אמרת שהתקיימו ישיבות - - -

יפעת שאשא ביטון: בוודאי שהתקיימו ישיבות.

סתיו שפיר: נאמר פה שלא התקיימו ישיבות.

סתיו שפיר: נאמרות פה תשובות סותרות לחלוטין.

<שירה גרינברג: אני לא חושבת שיש סתירה בין הדברים ובואו רגע נבהיר את הדברים ונעמיד אותם על דיוקם.

<שירה גרינברג: הנושא, כפי שאני הצגתי, בהחלט נדון - - -

סתיו שפיר: עם מי?

<שירה גרינברג: כל פעם ברגע שאני מתחילה לדבר את כבר שואלת.

סתיו שפיר: אני רוצה לקבל תשובות מלאות.

<שירה גרינברג: אנחנו נותנים תשובות מלאות.

<שירה גרינברג: הנושא, כפי שגם תיארתי קודם, נדון במסגרת דיוני התקציב, הוא נדון עם איתן דנגוט והוא נדון גם עם משרד הכלכלה, נתנו לו את הגיבוי בזמנו, המקצועי, כפי שמיכל תיארה, שהם שותפים, ונתנו לו באמת דלת פתוחה לעבודתם המקצועית ואני חושבת שגם שיתוף הפעולה היה מאוד פורה בין כל המשרדים, גם בינינו ובין משרד נגב גליל וגם משרד הכלכלה.

<שירה גרינברג: בערב התקציב הממשלה החליטה לקבל החלטה, מכיוון שגם שר האוצר סבר שהוא רוצה להרחיב את התכנית לאפיקים נוספים, כפי שתיארתי, של העתקת בסיסי צה"ל ודברים נוספים, הוחלט שיהיה פרק זמן עד סוף דצמבר 16' שבו יביאו תכנית אופרטיבית עד אז שתקודם לכדי החלטת ממשלה שתובא, וכפי שציינתי, שר האוצר ביקש מאיתנו להביא את טרם ההצבעה הסופית על התקציב, על מנת שהדבר הזה גם ישתלב ויהיה ברור בתקציב.

<שירה גרינברג: הפגישות - - -

סתיו שפיר: מה קרה לתכנית של משרד הכלכלה?

<שירה גרינברג: הפגישות נעשות.

<שירה גרינברג: לא נעשו ישיבות מאז התקציב ועד עכשיו, והיא תיארה את זה נכון, בינינו לבינם, נעשו פגישות לפני, נעשו פגישות מערב התקציב ועד עכשיו עם ראשי הרשויות, עם אנשים מהצפון, אגודות וכו', עם משרדי ממשלה שונים.

<שירה גרינברג: זאת אומרת יש הרבה ישיבות שנעשות והן גם נעשות על בסיס התכניות הקודמות והיום מתקיימת פגישה עם שר האוצר, שר הפנים וראשי הרשויות, חברת הכנסת יפעת ואחרים, עם אנשי המקצוע.

<שירה גרינברג: זה לדעתי מה שכולנו צריכים לכוון אליו.

סתיו שפיר: את אומרת שמתקיימת פגישה, נאמר פה שלא מתקיימת פגישה כזו.

<שירה גרינברג: היא כן אמרה שמתקיימת פגישה.

יפעת שאשא ביטון: היא אמרה שכן מתקיימת פגישה היום.

<נילי ברוש: אני הראשונה שבישרתי כאן שמתקיימת היום פגישה.

סתיו שפיר: הפגישה הזו שאתם מדברים עליה?

<שירה גרינברג: כן.

<שירה גרינברג: לכן אני אומרת, אין סתירה בין הדברים, הדברים תוארו - - -

סתיו שפיר: לא, אבל נאמר פה משהו אחר - - -

<שירה גרינברג: תיארתי כרגע את כל המכלול כדי שיהיה ברור שאין סתירה בין הדברים ומה הלך הרוח, ואני חושבת שבאמת, כמו שאמרתי, צריך להמתין לסוף אישור התקציב ועד שהצוות באמת יסיים את עבודתו - - -

סתיו שפיר: דנגוט ימונה כראש הצוות או שיש צוות אחר?

יפעת שאשא ביטון: זה מה שמעניין אותך עכשיו?

יפעת שאשא ביטון: לחפש תפקיד לבן אדם?

סתיו שפיר: אני שואלת שאלה לאוויר.

<שירה גרינברג: את שואלת שאלות שאני לא - - -

יפעת שאשא ביטון: אני לא מבינה.

יפעת שאשא ביטון: מעניין אותך דנגוט או מעניין אותך תכנית הגליל?

סתיו שפיר: אני לא מכירה את הבן אדם באופן אישי, אני שואלת אם החלטת - - - זו הייתה החלטת הממשלה.

סתיו שפיר: תקראי את ההחלטה.

<נילי ברוש: איתן דנגוט לא מחפש תפקיד.

יפעת שאשא ביטון: לא, אבל ככה היא מציגה את זה, אני בשבילו - - - זה לא לכבודו.

סתיו שפיר: לא היינו חברים, אין פה שאלה לבן אדם, הבן אדם גם לא נמצא פה בדיון, זו לא השאלה.

סתיו שפיר: אבל זאת הייתה החלטת ממשלה, יש צוות כזה או אין צוות כזה?

יפעת שאשא ביטון: אני רוצה לשאול, תהיה תכנית או לא תהיה תכנית?

סתיו שפיר: לא, יפעת, סליחה, את מפריעה כל הזמן.

יפעת שאשא ביטון: לא עם בן אדם כזה או אחר יהיה פרויקט טוב או לא יהיה פרויקט טוב.

סתיו שפיר: אני לא נוהגת להוציא - - - אבל את פשוט מעכבת את הוועדה באופן שיטתי.

סתיו שפיר: חבל, חבל.

יפעת שאשא ביטון: גם אני מאחרת לוועדה שלי.

יפעת שאשא ביטון: יש לי ועדה ואני מאחרת, אבל יש גבול.

סתיו שפיר: אני רוצה להבין בשאלה מאוד פשוטה, אותי לא מעניין מי עומד בראש הצוות, אני רוצה להבין אם יש כזה צוות, אני רוצה להבין מה הדד ליינים שלו.

סתיו שפיר: אל תחלקי לי ציונים, בבקשה.

סתיו שפיר: אני רוצה להבין מה הדד ליינים של הצוות הזה.

סתיו שפיר: מלכתחילה, זה שנתתם את דצמבר 2016 כדחייה אומר שהייתה פה כוונה שהדבר הזה לא יהיה בתוך התקציב כי אנחנו מכירים בדיוק מה זה אומר דצמבר 2016, ולראיה, תסתכלו על כל ההעברות התקציביות שמגיעות לוועדת הכספים על החלטות ממשלה שהתקבלו בסביבת החודשים הזאת, שהיא החודש שבו מצביעים על התקציב, זה תמיד מגיע בצורה של העברות תקציביות ולא כחלק מתקציב המדינה וזה נתון אחר כך להרבה מאוד לחצים פוליטיים שיגמדו את התקציב הזה, אם בכלל.

סתיו שפיר: ולכן, עצם זה שהחלטתם לדחות לדצמבר כבר מעיד על זה שיש פה בעיה.

סתיו שפיר: אני רוצה להבין בצורה מאוד מאוד פשוטה, בבקשה, בקצרה, התכניות שמשרד הכלכלה עשה לא היו מקובלות עליכם ולכן החלטתם לעשות תכנית אחרת?

סתיו שפיר: האם העתקת הבסיסים זה מקור מימון, זו תכנית חדשה?

סתיו שפיר: מה הדבר הזה אומר?

יפעת שאשא ביטון: זה תוספת - - -

סתיו שפיר: לא שאלתי אותך, יפעת.

יפעת שאשא ביטון: לא, אבל מיצינו את השיח הזה לפני רגע.

יפעת שאשא ביטון: שעה אנחנו מדברים - - - עוד פעם - - -

סתיו שפיר: אם משעמם לך את יכולה לצאת, את לא לכודה פה.

יפעת שאשא ביטון: לא, זה לא זה, פשוט - - -

סתיו שפיר: מה הדד ליין לקביעת התכניות?

סתיו שפיר: ומה סדר היום?

<שירה גרינברג: אני אגיד את זה שוב וכבר אמרתי את זה מספר פעמים בישיבה היום.

<שירה גרינברג: הדד ליין שהחלטת הממשלה קבעה זה - - -

סתיו שפיר: הבנו, דצמבר 2016.

<שירה גרינברג: זה דצמבר 16'.

<שירה גרינברג: שר האוצר ביקש מאיתנו להביא את - - -

סתיו שפיר: תחילת דצמבר, סוף דצמבר?

<שירה גרינברג: החלטת הממשלה מורה עד דצמבר 16', המשמעות זה ש - - -

סתיו שפיר: התכנית של משרד הכלכלה נגנזה?

<שירה גרינברג: זה שזה יכול להיות במהלך כל חודש דצמבר.

<שירה גרינברג: שר האוצר - - -

סתיו שפיר: התכנית של משרד הכלכלה נגנזה או שהיא נדונה?

<שירה גרינברג: שר האוצר, אמרתי, ביקש שנביא את זה לפני אישור התקציב.

סתיו שפיר: מי הצוות שאחראי על הנושא הזה?

סתיו שפיר: מי נמצא בו?

סתיו שפיר: מי מנהל אותו?

<שירה גרינברג: שר האוצר ביקש ממני לנהל את זה במשרד האוצר.

<שירה גרינברג: את השאלות של מי הנציגים של אחרים, את צריכה להפנות לשרים האחרים.

סתיו שפיר: שר האוצר מנהל את הצוות?

סתיו שפיר: אני שואלת אותך.

<שירה גרינברג: את שואלת אותי שאלות שהן לא שאלות שאת צריכה לשאול אותי.

<שירה גרינברג: אני אומרת לך, שר האוצר ביקש ממני - - -

סתיו שפיר: שר האוצר עומד בראש הצוות?

יפעת שאשא ביטון: מה זה משנה עכשיו?

<שירה גרינברג: שר האוצר ביקש ממני - - -

סתיו שפיר: מי הגורם האחראי?

יפעת שאשא ביטון: שר האוצר לקח את האחריות וגייס גם את ליברמן וגם את דרעי אנחנו מתחילים לגייס והם מובילים את זה ביחד - - -

סתיו שפיר: שר האוצר עומד - - - שר האוצר עומד - - -

יפעת שאשא ביטון: ולי חשוב שתהיה תכנית ולא מי מוביל אותה.

סתיו שפיר: שר האוצר עומד בראש הצוות?

<שירה גרינברג: אני לא מי שצריכה לענות על שאלה כזו.

<שירה גרינברג: יש החלטת ממשלה והיא מורה.

<שירה גרינברג: אני אשת מקצוע, שאני יכולה להגיד פה מה התבקשתי לעשות.

<שירה גרינברג: אני התבקשתי על ידי שר האוצר שמעוניין - - -

סתיו שפיר: את אומרת משהו אחר לגמרי.

<שירה גרינברג: שמעוניין לקדם את הנושא והוא ביקש ממני, כפי שתיארתי, להרחיב את התכנית, לבחון את האפיקים הנוספים שתיארתי ולהביא את זה כמובן לידיעתו.

<שירה גרינברג: היום תתקיים גם פגישה עם השרים האחרים הרלוונטיים ואת השאלות האלה צריך להפנות - - -

סתיו שפיר: מי הם נציגי הציבור שיושבים בצוות הזה?

<שירה גרינברג: - - - לא אלינו אלא לדרג - - -

סתיו שפיר: מי הם נציגי הציבור?

סתיו שפיר: זה צוות בראשותו של שר האוצר, מי אם לא את תעני על זה?

סתיו שפיר: מי הם אנשי הציבור שהם חברים בצוות?

<שירה גרינברג: אז אני אמרתי - - - למה צריכים להיות - - - אני לא מבינה את השאלה של אנשי ציבור חברים.

יפעת שאשא ביטון: ראשי רשויות יושבים.

<שירה גרינברג: אני אגיד, אני מתוך משרד האוצר, אני התבקשתי לרכז את זה.

<שירה גרינברג: כחלק מהעבודה אנחנו יושבים גם עם ראשי הרשויות, עם נציגים נוספים מהצפון שאנחנו יושבים איתם בישיבות, עם משרדי ממשלה שונים.

<שירה גרינברג: אנחנו יושבים עם כל הגורמים הרלוונטיים.

סתיו שפיר: אוקיי.

סתיו שפיר: אני מבקשת ממך דבר כזה, לשלוח לנו, בבקשה, את פרטי התכנית כפי שהיא עומדת על הפרק היום.

סתיו שפיר: זאת בקשה זהה למשרד הכלכלה, מה היא התכנית שאתם המלצתם עליה והצגתם - - -

<שירה גרינברג: מכיוון שאנחנו עוד לא הצגנו את זה לשר - - -

סתיו שפיר: משרד הכלכלה.

<שירה גרינברג: שנייה, כי התכנית, כפי שתיארתי, בהתהוות.

<שירה גרינברג: אנחנו נשמח לשלוח אותה ברגע שתהיה תכנית ברורה.

סתיו שפיר: אני מבקשת את התכנית שהוצגה ערב הוצאת התקציב - - -

<שירה גרינברג: אנחנו לא נשלח פרטים לא מדויקים ולא סופיים, מכיוון שאנחנו מעוניינים לסיים את עבודתנו ולהעביר, כפי שאנחנו מחויבים, לשר האוצר, ונשמח גם להציג - - -

סתיו שפיר: שירה, אין לנו זמן, אנחנו בנובמבר.

סתיו שפיר: יש לנו חודש עכשיו שבו - - -

יפעת שאשא ביטון: אני מתנצלת, אני יוצאת לוועדה שלי וזה ממילא גם לא כל כך מתקדם לשום מקום.

יפעת שאשא ביטון: תודה רבה לכולם, אני שמחה על תושבי הצפון - - -

<קריאה: את יכולה להמליץ על הגליל העליון?

<שירה גרינברג: אנחנו בהחלט, גם במסגרת התקציבים וגם בתקציבים האלה, בהחלט.

סתיו שפיר: מיכל, רק שאלה נוספת, היו גורמים חיצוניים שהיו מעורבים בכתיבת התכנית, להוציא את ראשי הרשויות?

<מיכל פינק: לא, להוציא כמובן.

<מיכל פינק: אנחנו הובלנו את התכנית כאגף אסטרטגיה במשרד הכלכלה עם תוכן מקצועי, ידע מקצועי, כלכלנים שלנו, עובדי מדינה, אבל כן, בהחלט גם נעזרנו בחברות ייעוץ.

סתיו שפיר: במי?

<מיכל פינק: החל מחברת תובנות שעשתה איתנו תהליכים של שיתוף ציבור והיוועצות, חברת אדקיט וסקירות בינלאומיות, חברת פארטו בניתוח של השטח.

<מיכל פינק: אנחנו בהחלט גם נעזרנו בחברות, כי המטרה שלנו הייתה להביא תוצר - - -

סתיו שפיר: באיזה סכומים?

<מיכל פינק: אני לא יודעת לדייק לך כרגע סכומים, אני יכולה לבדוק, אבל בגדול העבודה הייתה בהובלה ממשלתית.

<מיכל פינק: אנשים רואים אותנו ומכירים אותנו, זאת אומרת אנחנו לא הסתתרנו מאחורי חברות ייעוץ, אבל כמובן שגם נעזרנו איפה שהיה צורך.

סתיו שפיר: אז אני אבקש, בבקשה, לראות את הסכומים.

<מיכל פינק: אוקיי.

סתיו שפיר: אני חייבת להודות שאני חשה בלבול שיש כאן, או לפחות חוסר תיאום בין משרדי הממשלה בנושא הזה.

סתיו שפיר: אני רוצה לבקש מכם מספר דברים.

סתיו שפיר: ראשית, לקבל ממשרד הכלכלה את התכנית כפי שהצגתם אותה למשרד האוצר טרם הישיבות על התקציב.

סתיו שפיר: זו תכנית שאתם סיימתם את העבודה עליה ולכן אפשר לחשוף אותה לציבור.

<מיכל פינק: אבל צריך לדייק, יש את פרק משרד הכלכלה ויש היבטים רחבים יותר שריכז איתן דנגוט שבהם אנחנו פחות יכולים לתת עליהם את הדין וחשבון, בכל ההקשרים של בריאות וכדומה - - -

סתיו שפיר: לא, מצוין, אנחנו רוצים את שניהם, גם את מה שעבד עליו משרד הכלכלה, בוודאי שיש פה נושאים שונים, וגם, נילי, את החומרים שיצר הצוות של איתן דנגוט, אנחנו מבקשים לראות את שני הדברים האלה.

סתיו שפיר: עניין נוסף שאנחנו רוצים לראות, וזו בקשה משירה, אני רוצה לקבל את כל התקציבים שנכנסו כבר לתקציב, או דברים שהזכרת, לפי משרד ולאיפה זה עובר בדיוק.

סתיו שפיר: אני בטוחה שאת הנתונים האלה יש בידיכם כי אלה הסכומים שכבר נכנסו לתוך תקציב המדינה.

סתיו שפיר: אנחנו מברכים על כל סכום שנכנס.

סתיו שפיר: בבקשה לראות פירוט מלא של הסכומים האלה, לפי תקציבים ולפי יעדים.

<שירה גרינברג: אנחנו נעביר, כפי שאמרתי, מה שכבר ידוע.

סתיו שפיר: מה שכבר ידוע.

<שירה גרינברג: יש הרבה דברים שאנחנו בתהליך ואותם כמובן לא נוכל להעביר עדיין.

סתיו שפיר: כל מה שידוע לכם, לא את מה שלא נודע.

סתיו שפיר: מיכל, גם את הסכומים שהושקעו בתכנית עד עכשיו, אנחנו עוסקים במסגרת ועדת השקיפות גם בנושא של מה שנקרא הפרטת המוח, העברה של ידע ממשלתי ושל קבלת החלטות, גם ממשלתית, לידי חברות ייעוץ ועל כן גם הטרחתי אתכם בשאלות האלה.

<מיכל פינק: בכל מקרה, אם לא הובנתי, לא הייתה כאן קבלת החלטות - - -

סתיו שפיר: לא, הבנתי אותך לחלוטין, אני מסבירה את הקונטקסט, שתכירו, זה אחד הנושאים שאנחנו עוסקים בהם כאן בוועדת השקיפות והוא מאוד יקר ללבנו ויקר תרתי משמע, יקר גם לכיסנו.

<אופיר יחזקאלי: אפשר משפט אחרון?

סתיו שפיר: אופיר, תמיד.

<אופיר יחזקאלי: העתקת בסיסי צה"ל.

<אופיר יחזקאלי: חבל שיפעת יצאה, זה מקסים וזה מרגש מאוד, אבל זה לא יעשה את העבודה.

<אופיר יחזקאלי: זה יגיע לאזור גולן, לציפורי, זה משרות של עובדי תחזוקה, רתכים וכו'.

<אופיר יחזקאלי: באצבע הגליל זה לא רלוונטי, זה לא יעשה את העבודה וזה לא ישנה.

<אופיר יחזקאלי: אני מזכיר לכם שמפעל של תע"ש נסגר בקרית שמונה בשנים האחרונות.

<אופיר יחזקאלי: אני ממש מבקש מכם, תקפידו על זה, שימו לב לפרטים האלה, אל תיפלו למלכודת הזו.

<אופיר יחזקאלי: יש נכסים בסיסיים לגליל, יש נכסים בסיסיים של אצבע הגליל, הם מוכרים, הם ידועים, יש שם אחלה דברים, עבדנו על זה בשנתיים האחרונות, הגדרנו את הנכסים האלה, זה לא הרבה כסף כדי למנף אותם.

<אופיר יחזקאלי: אנחנו יכולים להיות שחקן בינלאומי בתחומים האלה של מזון, ביוטכנולוגיה, חקלאות, אנחנו יכולים להיות שם.

סתיו שפיר: תודה.

סתיו שפיר: אנחנו ממש חייבים לסיים.

סתיו שפיר: משפט.

<סטודנט: משפט נוסף.

<סטודנט: צריך להבין, כמו שחברת הכנסת שאשא ביטון אמרה, יש הבדל בין יקנעם לקרית שמונה, זה מרחק גדול.

<סטודנט: כשאומרים צפון לפעמים מתכוונים - - -

סתיו שפיר: לכן ביקשנו פירוט גיאוגרפי, ברור.

<סטודנט: חשוב מאוד שתשימו לב, כי אם ביקנעם יש הטבות מס כמו בקרית שמונה, למה שהמפעלים יגיעו לקרית שמונה.

<סטודנט: יש הטבות יותר למי שפותח עכשיו היי טק בירושלים מאשר מי שפותח אותו בקרית שמונה.

<נילי ברוש: זה לא מדויק.

<נילי ברוש: כששר הכלכלה אריה דרעי היה, הוא העביר את התוספת השנייה לחוק עידוד השקעות הון שבה הוא מרחיק את החדרה-גדרה הזה ובדיוק בגלל זה יקנעם וקרית גת הם כבר שכונה בתוך תל אביב וקרית שמונה וערד - - -

<אופיר יחזקאלי: מעולה, עכשיו צריך לקחת קצת - - - להגדיר, כעומק הפריפריה עומק ההשקעה.

<בת אל שלום: אני רוצה להגיד משפט אחד, לאורך השנים האחרונות הממשלה השקיעה פה ושם גם בגליל, אבל לא הייתה תכנית אסטרטגית קוהרנטית, תמיד זה היה או כלכלה, או רווחה, או חינוך, או או, ואם לא תהיה פה תכנית שקושרת בין המשרדים ומחברת בין השכלה לתעסוקה איכותית, לרווחה, לחינוך טוב, לא יהיה פה שינוי של ממש.

<בת אל שלום: אני חושבת שהגיע הזמן לבוא ולהגיד שהמשרדים חייבים לתקשר ביניהם, זה לא יכול להיות תקציב קצת פה וקצת שם, זה צריך להיות משהו שהוא באמת מחובר בין אחד לשני ויש פה הזדמנות סביב מה שאופיר דיבר עליו, סביב היכולת לחבר את תל חי לתעסוקה איכותית, להשאיר סטודנטים בצפון, להחזיר בני ובנות המקום הביתה אחרי שהם למדו לא משנה איפה ובאמת להצליח לייצר איזה שהם מנועי צמיחה משמעותיים לכל מדינת ישראל, ולא ברמה הלוקלית.

סתיו שפיר: תודה.

סתיו שפיר: אני רוצה להעמיד דברים על דיוקם ולסגור את הדיון הזה.

סתיו שפיר: זה רק דיון ראשון, אנחנו נקיים על זה מעקב עד לרגע שנראה את הפרטים המלאים ונראה את התכנית הזאת נמצאת בתוך התקציב.

<עידן רייף: אפשר לשאול מתי תהיה הוועדה הבאה?

סתיו שפיר: מיד.

סתיו שפיר: קודם להעמיד דברים על דיוקם.

סתיו שפיר: הממשלה הודיעה כבר ביוני 2015 על הקמת הצוות לבניית התכנית לפיתוח הצפון, לפני חודשיים הוחלט לדחות ולהקים צוות היגוי חדש כך שכל הטיעונים האלה, כאילו התכנית בבנייה, כאילו מתייעצים עם כולם, זה נשמע מאוד מאוד טוב בתיאוריה, במציאות הדבר הזה מתעכב כבר שנה וחצי.

סתיו שפיר: אני לא יכולה להבין, מבחינה ניהולית, ואותי באמת העניינים הפוליטיים פה, של מי השר ומי נלחם, ממש לא נוגעים לי בסוגיה הזאת ואני לא מצליחה להבין פה את הוויכוח הפוליטי ביניכם, איך ייתכן שתכנית, יושבים עליה, עובדים עליה, הזכרת, מיכל, גם גופים, חברות ייעוץ שישבו והביאו לכם מידע ואתם קיבלתם על זה החלטות ועשיתם על זה אסטרטגיה ובמשרד הכלכלה, אחר כך זה עובר לניהולו של משרד אחר, מוקם צוות נוסף, מישהו הולך - - -

<אופיר יחזקאלי: ממש אין טעם, ממש - - - הן עושות את העבודה שלהן, הן פקידות ציבור.

סתיו שפיר: יושבים ראשי הרשויות ויושבים פעילים חברתיים ועומלים על התכנית הזאת עוד ועוד ועוד, אבל הדברים כל פעם נדחים.

סתיו שפיר: רק להבהיר, כחברה ובעלת ניסיון של הרבה מאוד שעות בוועדת הכספים, תקציבים שעוברים בהחלטות ממשלה בסוף דצמבר לא נכנסים לתקציב המדינה, משרד האוצר לא יכניס אותם לתוך התקציב, אני יכולה לחתום לך על זה, לא בסכומים האלה שאנחנו מסתכלים עליהם כאן.

סתיו שפיר: אתם אחר כך תנסו לגלגל את זה בכל מיני העברות, זה כבר לא יהיה תכנית לחיזוק הצפון, זה כבר ייפול קורבן לעוד לחצים פוליטיים מצד חברי כנסת ושרים.

סתיו שפיר: מעבר לזה, לא מדובר בתכנית רצינית.

סתיו שפיר: תכנית רצינית זה לא ללכת ולחפש מה כבר ניתן כאיזה שהיא תוספת למשרד ממשלתי ואז להגיד טוב, אולי בזה יש חלק מזה שנמצא במקרה בצפון, מבלי להגדיר בכלל מה זה צפון, מה היעד האסטרטגי המלא של התכנית הזאת.

סתיו שפיר: זה לא לקבוע אסטרטגיה, באמת.

סתיו שפיר: לא מנהלים ככה שום דבר ואתם אמורים לנהל את המדינה, את כל תקציב המדינה.

סתיו שפיר: הדיבורים על אין כסף הם גם דיבורים שלא יכולים להתקבל כאן מאחר שאנחנו רואים כמה כספים הולכים לריק ולמקומות מיותרים, כמה עודפים מגלגל האוצר משנה לשנה באופן אוטומטי, במיליארדים, מבלי שהם נכנסים בסוף ומשמשים בתקציב המדינה זה לא עובד.

סתיו שפיר: דיברו פה, הזכירה חברת הכנסת את המושג אינטגריטי.

סתיו שפיר: אני אסביר לכם מה זה אינטגריטי בכנסת, אנחנו לא נמצאים פה בשיעורים בתיאוריה.

סתיו שפיר: פה מקבלים החלטות וההחלטות האלה מדברות על כסף והכסף הזה צריך להימצא בתוך התקציב.

סתיו שפיר: אנחנו נשמע גם את שר האוצר בדיון בוועדת הכספים בנושא הזה, אני מחכה לתשובות המפורטות שלכם ואם הן לא יתקבלו בתוך שבעה ימי עבודה מהיום אנחנו נצטרך לקיים עוד דיון ולקבל את התשובות האלה ישירות.

סתיו שפיר: אני מבטיחה לכם, אנחנו לא נעזוב את הנושא הזה עד שלא יהיו פה תשובות מלאות והחלטה מלאה לגבי הצפון.

סתיו שפיר: תודה רבה, שוב, לכל מי שהגיע לכאן, תודה גדולה לתנועת שינוי כיוון, שמובילה את המאבק הזה, ולסטודנטים ולכל ראשי הרשויות והמועצות, תודה רבה לכם.